text:
Kigali, 21 Ukuboza 2015
Mbanje kubaha ikaze mwese muri iy’Inama y’Igihugu y’Umushyikirano ibaye ku nshuro ya 13. Ikaze kandi ku bandi Banyarwanda bayitabiriye hirya no hino mu Gihugu, ndetse no hanze yacyo.
Nagira ngo kandi nshimire abashyitsi baturutse hanze y’u Rwanda baje kwifatanya natwe. Aya ni amahirwe mufite yo kwirebera uko dufata ibintu by’ingenzi muri iki Gihugu: Mu mucyo, mu cyubahiro kandi ntawe uhejwe.
Itegeko Nshinga risaba Perezida wa Repubulika y’u Rwanda ko buri mwaka atanga raporo y’uko Igihugu gihagaze.
Ariko uyu mwaka ikintu k’ingenzi ni uko Abanyarwanda ubwabo babikoze, kandi bikaba no m’uburenganzira bwabo.
Tuvuye muri Referendumu, kandi yitabiriwe n’abantu benshi batagira ingano. Umubare munini cyane watoye “Yego”; abandi nabo bagera mu bihumbi batoye “Oya”. Ndashimira buri wese watoye.
Demokarasi yacu irakomeza gushinga imizi kuko ari twebwe ubwacu dukomeza kwigenera abo turibo, kandi twanze ko hari uwa dutesha inzira turimo.
Umurimo wacu rero muri iy’Inama y’Umushyikirano ururoshye: Ni ukureba ko ibyo dukora bihabwa umurongo n’ibyo Abanyarwanda bavuze m’ijwi riranguye. Ibi ni ibintu bifite uburemere. Kandi ni ko Abanyarwanda bashaka ko ari ko tubifata. Mubyikuri, what has been at issue has been resolved.
Munyemerere ntangire ibi biganiro mbabwira ibyo numvise Abanyarwanda bavuga.
Icya mbere. U Rwanda dufite ubu rurenze kure uko twatekerezaga imyaka makumyabiri n’umwe ishize.
Tuzi agaciro karwo, kandi Twebwe, Abanyarwanda, nk’uko Itegeko Nshinga ribivuga, twiteguye kurinda ibyo twahisemo n’ibyo twakoze, ibyinshi bidasanzwe, byatumye Igihugu cyacu kizuka, kikagarura ubuzima.
Tuzahora dushaka kuba hamwe. Tuzahora twese tubazwa ibitureba, ibyo tushinzwe mbere na mbere. Ntituzigera tureka kureba kure.
Ibi byemezo tubihagazeho nta kuzuyaza, kandi tudatinya abatunenga. Ibyabivuyemo ntawabihakana, kandi amateka yabyo ntiyakwibagirana, cyane cyane kuri twebwe abanywarwanda.
Icya kabiri. Gukorera u Rwanda ni amahirwe kandi ni inshingano. Ntabwo ari ibyo umuntu yumva ko abikwiriye nk’aho ari uburenganzira bwe. Nta muntu ubaho igihe cyose. Ariko inzego, indangagaciro, n’iterambere byo bihoraho; ntiwavuga ngo igihe cyabyo cyarangiye.
Igihe ni kigera cyo guhererekanya inshingano, ziva ku muyobozi umwe zakirwa n’undi, Abanyarwanda bafite ikizere y’uko bizakorwa mu mutuzo no mu bwumvikane. Ni byo bateze; ni n’abyo bashaka.
Ikindi, kandi k’ingenzi, Abanyarwanda baratubwira ngo, n’ubwo tumaze kugera kuri byinshi, ntituragera aho twifuza.
Imbere haracyari ibyiza byinshi. Amahirwe yo guhindura Igihugu cyacu ku buryo budasubirwaho kugira ngo kigere kuri urwo rwego ntakwiye gutakarira mu kudakora, mu kujijinganya, cyangwa gucunga nabi ibyo dushinzwe.
Abanyarwanda rero bafashe ikemezo cyo gushyiraho igihe kizwi cyo gushimangira ibyo tumaze kugeraho ku buryo bidashobora gusubira inyuma. Nuko bakibanda kuri politike yo kubaka ubukungu.
Ntidukangwa n’amateka, ahubwo dukomeza dufite ikizere cy’ejo hazaza. Ntidukwiye rero gutakaza uyu mwanya n’amahirwe dufite.
Hari impamvu zikomeye zatumye ibyo tuvuga n’ibyo dutekereza bigana muri iki kerekezo.
Iya mbere ni uko umubare munini w’abatoye kwemeza Itegeko Nshinga ryavuguruwe ari urubyiruko.
Ni abo mu kigero cy’abantu batigeze bagira impamvu yo gutinya umupolisi, cyangwa ngo bahe ruswa umukozi wa Leta kugira ngo babone uburenganzira bwo kubaho.
Abenshi muri bo ntibigeze bumva urusaku rw’amasasu. Ntabwo bigeze baba mu buzima burangwa n’ubwoba bukabije, bwasize ibikomere mu mitima y’ababyeyi babo.
Ibi dukwiye kubyishimira.
Aha ni ho ejo hazaza twahoraga twifuriza abana bacu. U Rwanda rushya babona, aho ibintu bigenda uko bikwiye, bo barufata nk’ikintu gisanzwe, ko n’ubundi ari ko bikwiye. Ibi ni byiza.
Abandi ni abo mu kigero cy’ababayeho mu bihe bibi mu amateka yacu. Bakaba barakuye amasomo muri ayo mateka. Ni bo bongeye kubaka iki Gihugu; icyari ubwoba bagihindura ikizere.
N’abo dukwiye kubashimira.
Aba Banyarwanda bose batubwiye ko dushobora gukora byinshi kandi byiza. Kandi birakwiye.
Nti turi Igihugu gishimishwa n’ibintu uko biri, nta n’ubwo turi abantu bashimishwa gusa n’aho bageze.
Ikerekezo 2020 cyari icyo gukora ibyari bikenewe kugira ngo dushobore kubaho, kandi twisubize agaciro. Ariko Ikerekezo 2050 kigomba kuba icyo kwihitiramo ejo hazaza, kuko ubu tubishoboye kandi ni byo dukwiye.
Abanyarwanda ntibakwiye kunyurwa n’umushahara cyangwa umusaruro kuramaka uburyo bwa buri munsi. Ntibazishimira kutihaza, ngo bigire muri byose, mu bukungu, amafaranga n’ibindi.
Barashaka kuba hafi y’imiryango yabo, bakareba abo bakunda bakura, bagakira. Barifuriza abana babo uburezi bwo ku rwego rwo hejuru hano iwacu mu Gihugu.
Bifuza kugenda henshi ku isi, nta nzitizi, bagiye gutara ibyo ari byo byose bashaka, ubwenge, no kureba uko abandi bakora. Hanyuma bakagaruka mu Rwanda, kuko ntahandi bifuza kuba haruta iwacu.
Abanyarwanda barashaka ubuyobozi bwiza bukomeza kubagezaho ibikorwa na serivisi, kandi bwubaha amahame remezo ari mu Itegeko Nshinga ryacu.
Bashaka kandi demokarasi, aho gusimburana k’ubuyobozi ari ibisanzwe, ariko aho ububasha no gufata ibyemezo biguma mu maboko y’abaturage ubwabo.
Ibi rero, niba twumva ko ari byo, twese ndumva turi kumwe.
Ariko ibyo bivuze ko atari umuntu umwe wenyine; ahubwo ni twese, dufatanyije.
Iki si ikerekezo cyazanwa na Leta yonyine, cyaturuka hanze, cyangwa na Perezida wenyine. Kukigeraho bisaba uruhare rwa buri wese, ku nzego zinyuranye, no mu bice bitandukanye.
Buri gihugu cyateye imbere, cyabigezeho ari uko habayeho ubufatanye mu gihugu hose kugira ngo inzego n’imitekerereze bikenewe mu kubaka ubukungu n’umutuzo bishinge imizi.
Ariko ntitugomba guhindura abo turi bo. Ahubwo tugomba kurushaho kuba beza, tugakora ibyiza.
Umuntu udafite igihugu ntagira agaciro. Igihugu kitagira indangagaciro, ntikigira ejo hazaza.
Uko tubona ejo hazaza hacu si mu mibare gusa. Kuri twe ni ikintu gifite agaciro kanini, kigaragaza uko mu mitima yacu, twumva bagenzi bacu n’Igihugu cyacu.
Nta kibazo dufitanye n’abatugira inama cyangwa abatunenga, aho baba bari hose, kuko bishobora kutugirira akamaro. Ariko abemera kandi bakavuga ko hari byinshi twagezeho ari ko banerekana ko Abanyarwanda ntacyo bashoboye, uko si ukutunenga, ahubwo ni ugutukanakandi babigambiriye.
Ibyo, turabyumva tukabyitondera, tugashishoza, tukabishyira aho bigomba kujya.
Buri mwaka tubona ibihugu aho Leta zitagikora, kandi isi ikomeza kuba urusobe no guhindahinduka. Ntibyumvikana rero ukuntu waca intege Leta zagiyeho ku buryo bwemewe kandi zikora neza, mushobora gufatanya gukemura ibibazo by’ingutu twese duhura nabyo ku isi, kugira ngo utsinde igitego muri politike.
Umuryango w’Abanyarwanda ushingiye k’ukuri, no gutandukanya ikibi n’ikiza, kandi usangiye indangagaciro z’Ubunyarwanda. Ibikenewe kugira ngo duhindure u Rwanda biturimo, biri mu mitima yacu, mu mitwe yacu no mumitekereze yacu.
Icya mbere, ni agaciro nk’abantu, ni ukudatinya iyo dufite ukuri, ni uguhorana ubutwari mu bihe bitoroshye.
Agaciro katurutse mu rugamba n’ubwitange mu buzima twese twanyuzemo. Uko ubuzima bwacu burushaho kuba bwiza, ntikagabanyuka kuko kutagira agaciro bitavuze ubukene, ahubwo ari ukutigirira ikizere.
Bitari kera cyane iki Gihugu kizagira ubukungu bugaragara, atari uko twuririye ku bandi, ahubwo ari uko twafatanyije dukoresheje ubushobozi n’ubwenge bwacu, n’icyifuzo cyo kugera ku ntego
Icya kabiri, ni inshingano. Abanyarwanda twihutira kugira icyo dukora iyo ibintu bitagenda neza mu ngo zacu, no midugudu.
Kuki se tudakora dutyo iyo bireba igihugu cyose? Buri muntu ku giti ke, kandi twese hamwe, dufite uruhare rugaragara mu iterambere ry’Iguhugu cyacu.
Abaturage badategereza kugira ngo bahabwe akazi mbere y’uko bakora ibizamura Igihugu baduha urugero rwiza twese dukwiye gukurikiza. Ibihugu bikora neza byuzuyemo abantu nk’abo, abantu bamwe bashobora kuvuga ko bashyanuka, ariko bafite impamvu n’ukuri.
Kugira umusaruro utubutse, n’ubukungu bushimishije, bishingira ku kugaragaza inshingano mu byo dukora, tukabikorana ubushishozi, tugakora umurimo unoze, kandi tukamenya ko igihe gifite agaciro.
Icya gatatu, ni ukugira umutima utanga, cyangwa urukundo, ari byo shingiro ry’umuryango, ndetse no guharanira uburinganire bw’abantu, bw’abagore n’abagabo ibyo nabyo, u Rwanda twiyemeje.
Turi abantu bafite urukundo kandi bahorana ibyishimo. Umwanya tumara mu nama z’aho dutuye, no gusura inshuti n’abavandimwe, ntabwo uba upfa ubusa. Ahubwo ni uburyo buduhuza, tukumva ibintu kimwe, kandi tukamenya ko hari ibitekerezo bitandukanye n’ibyacu, tukanabyubaha.
Abanyarwanda barangwa no kwita kubatishoboye. Ibi ntitubikora kuko amategeko abidusaba, cyangwa kubahiriza gahunda za Leta. Bikomoka mu mitima y’Abanyarwanda. Bigaragaza agaciro duha buri muntu, kandi ko abayobozi bacu nabo bagomba kugira batyo.
Uyu muco utuma abantu bagira imyumvire ifunguye, n’amatsiko, n’inyota y’ubumenyi n’icyo twabukoresha. Ibi byose bikenewe mu guhanga ibishya bijyanye n’imibereho twifuza, kandi n’igihe tugezemo.
Turi abantu bigenga kandi bazima. Duhitamo guhora turi umwe, kubazwa ibutureba twese, no kureba kure. Ibi byose tubikora dufite agaciro, mu rukundo, no kumva ko dufite inshingano zikomeye.
Byumvikane rero ko ejo hacu hazaza hagomba kuba mu maboko yacu.
Iki kiganiro gishya rero, kigomba gukomeza hano muri iy’inama y’Umushyikirano, kikagera n’ahandi. Dushishikajwe n’ejo heza hazaza, kandi dufite imbaraga, kuko akazi gakomeye kakiri imbere.


c: text/html

text:
Abantu bahana indabo mu buryo butandukanye bitewe n’umubano bafitanye cyangwa n’icyabaye hagati yabo, ariko akenshi abakunda guhana indabo ni abari mu rukundo, umusore n’inkumi cyangwa umugabo n’umugore.
Abakundana bahana indabo mu kugaragarizanya urukundo rukomeye ruri hagati yabo cyangwa bakazihana bitewe n’ibirori bitandukanye bizihiza ariko akenshi biganisha ku rukundo rwabo.
Nubwo guhana indabo bigaragara nk’ikimenyetso cy’urukundo kiri hagati y’abakundana ariko siko indabo zose zisobanura urukundo kuko usanga hari n’izisobanura agahinda cyangwa undi mubano utari urukundo.
Hari ubwo habaho ukwibeshya k’ugiye gutanga ururabo akumva gutanga amaroza ayo ariyo yose bisobanuye urukundo ariko ni ukwibeshya kuko buri maroza agira icyo asobanuye nubwo yose aba aganisha ku mubano mwiza.
Nk’amaroza y’umuhondo asobanura ubucuti buri hagati y’abantu, ubu bwoko ushobora kubuha umuntu w’inshuti yawe umwereka ko unyuzwe n’ubucuti mufitanye.
Naho amaroza afite ibara ry’iroza yo asobanura gushima, ubuntu n’umunezero. Aya uyaha umuntu ushaka kumushimira bitewe n’igikorwa runaka yagukoreye.
Byaba bitangaje ko ku munsi wahariwe abakundana ushobora guha uwo mwashakanye amaroza y’umuhondo kandi washakaga kumugaragariza urukundo ruri hagati yanyu.
Iki gihe ukoze ibi, ntiwaba umweretse rwa rukundo washakaga ko abona abaye ari umuntu usobanukiwe n’iby’indabo, ntabwo byamushimisha kuko yakwibaza uburyo urukundo rw’abashakanye uruhinduyemo ubucuti busanzwe, icyiza rero ni uko wamuha amaroza atukura asobanura urukundo.
Aya maroza atukura yamenyekanye ubwo yakoreshwaga n’Abaromani n’Abagiriki aho yagaragaza Aphrodite cyangwa Venus ikaba yari Imana y’urukundo. Yaje gukoreshwa nk’ikimenyetso cy’abakundana bitewe na William Shakespeare wayakoreshaga mu bihangano bye bituma yamamara nk’akoreshwa hagati y’abakunda.
Abahana aya maroza ni abakundana urukundo rwo kubana nk’umugore n’umugabo cyangwa abamaze kubana, kuko asobanura urukundo. Biba byiza cyane kuyatanga ku munsi w’abakundana uzwi nka St Valentin.
Kuba amaroza atukura agaragaza urukundo byemezwa n’umucuruzi w’indabo, Bateta Grace wabwiye IGIHE ko iyo ushaka guha umukunzi wawe ururabo umuha amaroza atukura.
Ati “ Ubundi iyo ushaka guha umukunzi wawe ururabo umuha amaroza atukura kuko niyo asobanura urukundo, ntabwo ari byiza guha umukunzi wawe irindi bara kereka ushaka ku mushimira ukamuha iroza naho iyo ari urukundo ushaka kumwereka umuha amaroza atukura.”
Hirya no hino ku Isi hari ubwoko bw’amaroza busaga 150 bugiye bufite ibisobanura bitandukanye, mbere yo kugira uwo uha izi ndabo biba byiza kubanza kumenya icyo rusobanuye.
Amafoto: Igirubuntu Darcy

robotstxt: allowed

filter: keep


text:
YESU, ni we wenyine ushobora gukiza umutima wakomeretse
"Kandi yantumye no kumenyesha abantu umwaka w'imbabazi z'Uwiteka, n'umunsi Imana yacu izahoreramo inzigo, no guhoza abarira bose. Yantumye no gushyiriraho itegeko ab'i Siyoni barira, ryo kubaha ikamba mu cyimbo cy'ivu, n'amavuta yo kunezerwa mu cyimbo cy'ubwirabure, n'umwambaro w'ibyishimo mu cyimbo cy'umutima wihebye.
Kugira ngo bahereko bitwe ibiti byo gukiranuka byatewe n'Uwiteka ngo bimuheshe icyubahiro. Nuko bazubaka ahasenyutse, bazubura amatongo yabanje kubaho, kandi bazasana imidugudu yasenyutse yamaze ibihe byinshi ari imyirare". Yesaya 61:2-4
Abantu b'Imana benshi bagendana ibikomere byinshi, imvune zo mu mitima. Uretse Imana ishobora kubakiza kuko Kristo ni we wemeye kwikorera imitwaro y'abarushye n'abaremerewe.
Twifashishishije igitabo cyumuhanuzi Yona igice cyambere cyose. Uhasanga umuhanuzi yona Imana imutuma kuburira ubwoko bw'Imana ariko kubera ko we umutima we warukomeretse yahisemo kwanga kumvira Imana arahunga.
Guhunga kwe kwamuteje Ibibazo ndetse na bagenzi be bahuriye mu nkuge, bahahuriye n'ibibazo kubera ko Baribahuye n'umuntu ufite umutima ukomeretse.
Yona1:1 -3â¦. Ijambo ry'Uwiteka ryaje kuri Yona mwene Amitayi riramubwira riti 2â³Haguruka ujye i Nineve wa murwa munini, uwuburire kuko ibyaha byabo birundanije bikagera imbere yanjye.'3Ariko Yona arahaguruka ngo acikire i Tarushishi, ahunge Uwiteka. Amanukana i Yopa abona inkuge ijya i Tarushishi, maze atanga ihoro, ajya mu nkuge ngo ajyane n'abandi i Tarushishi, ahunge Uwiteka.
Muri iki kigisho turareberahamwe : Igikomere ni iki? Wabwirwa niki ko umuntu afite umutima wakomeretse? Ibintu biranga umukristo ufite umutima ukomeretse?
UMUTIMA UKOMERETSE
Bavuga ko umutima wakomeretse igihe umuntu yahuye n'ikintu kimubabaje cyagwa kimwambura umunezero yahoranye kuva mbere.
Umutima ukomeretse umuntu ashobora kuwukurana bitewe n'amateka yisanzemo cyangwa se naho yarerewe, naho basanzwe nabo bafite ibikomere by'Imitima. Bikitwa ko uyu muntu afite umutima ukomeretse kubera ko yananiwe kwiyakira.
Umutima ukomeretse uterwa niki?
Kutitabwaho, ubukene bukabije, intambara, amateka y'Umuryango (kavukire), kubura ijambo mu bandi, ubupfubyi, ubupfakazi. Igisuzuguriro n'ibindi.
UMUNTU UFITE UMUTIMA UKOMERETSE ARANGWA NIKi?
Kumva ko ariwe wagowe nta wundi umeze nkawe, kumva ko ariwe ufite Ibibazo gusa, kudafasha abandi. Hari abikunda bakumvako aribo bafashwa gusa, guhorana umubabaro, kudashima, kwigunga, kurwaragurika, indwara zitagaragara. Guhorana amakimbirane n'abandi, guceceka cyaane, kwitinya no gutinya kuvuga mu bandi, gutekereza ibibi ku bandi buri gihe, kutagira urukundo...
Ese umukristo ubaho muri ubu buzima hari ingaruka ahura nazo?
Nibyo koko umutima ukomeretse si icyintu umuntu yizanira ariko nanone iyo wamaze kumenya ko umutima wawe urangwa na bimwe mu bintu twavuze haruguru washobora kuwuvura kuko Icyangombwa ni ukumenya ko wakomeretse hanyuma ugasaba Imana Ikagukiza kdi Irabishoboye.
ZIMWE MU NGARUKA Z'UMUNTU UFITE UMUTIMA UKOMERETSE UTARABIMENYE.
Amakimbirane mu muryango, kwiyahura, indwara zo mu mutwe, kwadukwaho n'umwuka w'ibiyobyabwenge, ubusambanyi, umwuka wo kwikinisha, guhora wikanga Amarozi, Kugira umuryango uhoramo amakimbirane urugo...
Abakristo benshi bahura n'ibibazo byinshi akenshi ugasanga barenzaho ntibavugishe ukuri kuri muribo, bya bintu byose umuntu aba adashaka kugaragaza byamubabaje ni byo bihinduka Igikomere. Ukazasanga mwenedata yarahindutse kandi we ntabimenye ko yahindutse . Ni byiza ko dusengerana tugahumurizanya kandi Tukanasurana, tugafashanya. Yesu Abahe Umugisha!
Umwigisha: Delphine Uwanyirigira
Source: Amasezerano.com
Daniel@agakiza.org
Source : https://agakiza.org/Ni-iki-gishobora-gukiza-Umutima-wakomeretse.html


text:
Amasomo yo ku cyumweru, icyumweru cya 1 cy'Adiventi, B
Isomo rya mbere : Iz 63, 16b-17.19b; 64, 2-7
Igitabo cy’Umuhanuzi Izayi
63, 16bUhoraho, ni wowe Data n’Umucunguzi wacu, ngiryo izina ryawe kuva kera kose. 17Uhoraho, kuki ureka duteshuka inzira zawe, tukanangira imitima yacu kugeza n’aho tutakikubaha ? Tugarukire, turi abagaragu bawe, turi n’imiryango y’umunani wawe.
19bNone iyaba wari ukinguye ijuru ngo umanuke! Imisozi yose yarindimukira imbere yawe, 64,2kubera ibintu biteye ubwoba waba ukoze tutabyiteguye. 3Nta na rimwe bigeze babyumva, nta na rimwe bigeze babibwirwa. Nta jisho ryigeze ribona indi mana ikora ityo, ngo irengere uwayizeye uretse wowe. 4Usanganira abishimira gukurikira ubutabera, bakwibuka bagakurikira inzira zawe. None waraturakariye kuko twagucumuyeho, ariko kandi tuzakizwa n’uko tugarutse mu nzira zawe. 5Twese twari nk’abahumanye, n’ibikorwa byacu by’ubutabera bimeze nk’umwenda urimo imyanda; twese twararabiranaga nk’amababi yahungutse, ibicumuro byacu bikatugurukana nk’umuyaga. 6Nta n’umwe wari ukiyambaza izina ryawe ngo yisubireho maze akwizirikeho, kuko wari wadukuyeho amaso ukatugabiza ibicumuro byacu. 7Nyamara kandi Uhoraho, ni wowe Mubyeyi, turi ibumba ribumbwa na we, twese turi igikorwa cy’ibiganza byawe.
Kuzirikana : Zab 80 (79), 2.3b, 15-16, 18-19
ZABURI
Inyik/ Mana tuzahure, ubengeranishe uruhanga rwawe maze dukire.
- Mushumba wa Israheli, tega amatwi wowe uyobora Yozefu nk’ubushyo,
- wowe wicaye hejuru y’Abakerubimu garagaza uwo uri we!
- Garagaza ububasha bwawe maze udutabare!
- Uhoraho, Mugaba w’ingabo, dukundire ugaruke,
- urebere mu ijuru witegereze,
- maze utabare uwo muzabibu.
- Urengere igishyitsi witereye,
- n’umucwira ugukesha imbaraga.
- Ikiganza cyawe kizahore kiramburiye
- kuri ya Ntore ishyigikiwe n’ukuboko kwawe,
- uwo mwana w’umuntu ugukesha imbaraga.
- Bityo ntituzongera kuguhungaho,
- uzatubeshaho twiyambaze izina ryawe.
Isomo rya kabiri : 1 Kor 1, 3-9
Ibaruwa ya mbere Mutagatifu Pawulo lntumwa yandikiye Abanyakorinti
Bavandimwe, 3tubifurije ineza n’amahoro biva ku Mana Umubyeyi wacu, no kuri Nyagasani Yezu Kristu. 4Mpora nshimira Imana yanjye kubera mwebwe, nibuka ineza yayo mwaherewe muri Kristu Yezu. 5Koko rero Imana yabasenderejeho ingabire z’amoko yose muri We, cyane cyane iyo kumumenya no kumumenyesha abandi. 6Bityo guhamya Kristu mukaba mwarabyikomejemo, 7ku buryo nta ngabire n’imwe y’Imana mubuze, mu gihe mugitegereje ukwigaragaza kwa Yezu Kristu Umwami wacu. 8Ni we uzabakomeza kugeza mu ndunduro, kugira ngo muzabe muri indakemwa kuri uwo munsi wa Nyagasani Yezu Kristu. 9Ni indahemuka, Imana yabahamagariye kugirana ubumwe n’Umwana wayo Yezu Kristu, Umwami wacu.
Ibango-ndirimbo ribanziriza Ivanjili : Zab 85 (84), 8
Alleluya Alleluya.
- Uhoraho twereke impuhwe zawe,
- kandi uduhe agakiza kawe.
Alleluya.
Ivanjili Ntagatifu : Mk 13, 33-37
+ Mariko
Muri icyo gihe, Yezu yabwiraga abigishwa be ibyerekeye ihindukira rye ati 33«Mwitonde, mube maso kuko mutazi igihe bizabera. 34Bizaba bimeze nk’umuntu wagiye mu rugendo, agashinga abagaragu be urugo rwe, akagenera buri wese umurimo we, naho umunyarugi akamutegeka kuba maso. 35Murabe maso rero kuko mutazi igihe nyir’urugo azazira, ari ku mugoroba, ari mu gicuku, ari mu nkoko cyangwa mu gitondo, 36kugira ngo atazaza abatunguye agasanga musinziriye. 37Ibyo mbabwiye mbibwiye n’abandi bose : Murabe maso !»
- Amasomo yo ku cyumweru, icyumweru cya 1 cy'Adiventi, B
- Amasomo yo ku cyumweru, icyumweru cya 1 cy'Adiventi, A
- Amasomo yo kuwa 1, icyumweru cya 1 cy'Adiventi
- Amasomo yo kuwa 1, icyumweru cya 1 cy'Adiventi
- Amasomo yo kuwa 2, icyumweru cya 1 cy'Adiventi
- Amasomo yo kuwa 2, icyumweru cya 1 cy'Adiventi
- Amasomo yo kuwa 3, icyumweru cya 1 cy'Adiventi
- Amasomo yo kuwa 3, icyumweru cya 1 cy'Adiventi
- Amasomo yo kuwa 4, icyumweru cya 1 cy'Adiventi
- Amasomo yo kuwa 4, icyumweru cya 1 cy'Adiventi
- Amasomo yo kuwa 5, icyumweru cya 1 cy'Adiventi
- Amasomo yo kuwa 5, icyumweru cya 1 cy'Adiventi
- Amasomo yo kuwa 6, icyumweru cya 1 cy'Adiventi
- Amasomo yo kuwa 6, icyumweru cya 1 cy'Adiventi
Kuwa gatatu, tariki ya 21 Mata 2021
Umwaka B, Igiharwe
Kuwa gatatu, kwambara umweru
Isomo rya 1 : Intu 8,1b-8
Kuzirikana : Zab 66 (65)
Ivanjili : Yh 6,35-40.
Anselmi (1033-1109)
Konradi wa Parzham (1818-1894)
AHO TUBARIZWA
PARUWASI MUTAGATIFU PETERO, CYAHAFI
B.P. 69 Kigali - RWANDA
Terefoni : +250 789 400 885
Email : info@cyahafi.org


text:
Rubavu: Umwana yaguye mu Kivu umurambo we uboneka nyuma y’iminsi itatu
Umwana w’umuhungu witwa Nzayisenga Gyslain yaburiwe irengero tariki 11 Werurwe 2021, ababyeyi bamushaka bazi ko yagiye gusura abandi bana aho batuye mu Kagari ka Kivumu, Umurenge wa Gisenyi ariko bakomeza kumubura kugeza basanze umurambo we mu mazi y’ikiyaga cya Kivu.
Umuyobozi w’Umudugudu uwo mwana yabarizwagamo, Matusita Francis, avuga ko ikibazo bakimenye mu masaha y’ijoro uwo mwana yaburiyemo bakamushaka akaburirwa irengero kugeza abonetse yapfuye.
Agira ati “Umwana w’umukozi yamubuze kuva saa munani akeka ko yagiye gukina n’abandi, naho twe twabimenye saa tatu z’ijoro, dutangira kubaririza aho yanyuze. Iryo joro twazengurutse mu bana bahuye nawe, ariko bose bakaduhakanira. Twakomeje ibikorwa byo gushakisha ndetse dukoresha radio n’imbuga nkoranyambuga ariko turamubura”.
Matusita avuga ko hari umwana bigaragara ko babonanye bwanyuma ariko akabima amakuru y’aho umwana yagiye.
Ati “Hari umwana baherukana bwa nyuma, twakomeje kumutota ngo atubwire aho yarengeye ariko atubwira ko batamaranye igihe kinini, twakomeje gushaka inzira umwana muto nk’uwo yanyuramo biratuyobera”.
Mu gitondo tariki 14 Werurwe 2021, Niyonsenga Léonard, umubyeyi wa Nzayisenga yazindukiye ku kiyaga cya Kivu kuko amakuru yose babonaga yagaragazaga ko umwana yagiye ku kiyaga.
Matusita ati “Umubyeyi we rero yampamagaye nkiryamye ambwira ko umurambo w’umwana bawusanze ku kiyaga cya Kivu hafi y’ahitwa kwa Nyanja, twagiyeyo tuhahurira n’inzego z’umutekano bawujyana mu buruhukiro, gusa benshi bagize amakenga ku bikomere bamusanganye mu ijosi bakeka ko yishwe. Ibyo byatumye dusubira kuri wa mwana babonanye bwa nyuma turamubaza aratwemerera ko bajyanye ku kivu ari babiri bihishe kubera ikiyaga gifunze, bahitamo kujya kogera ahantu hatagaragara”.
Akomeza agira ati “Yatubwiye ko bijugunye mu mazi umwe ajya ibumoso undi ajya iburyo ariko ubwo yahindukiraga abona umutwe wa Gyslain, amuhamagaye ntiyitaba akomeje kumwegera abona ntakoma niko kugira ubwoba ahita yitahira”.
Matusita avuga ko babajije uwo mwana impamvu atabibabwiye mbere abasubiza ko byatewe n’ubwoba atinya ko bamukubita.
Ati “Umwana twaramubajije arashyira aratwemerera ko nta wamugiriye nabi ahubwo ashobora kuba yarikubise ku ibuye. Ibi kandi twabyemejwe nuko aho umwana yatubwiye basize imyenda twahasanze iya mugenzi we”.
Uwo muyobozi yasabye ababyeyi muri rusange gukurikirana abana babo, cyane cyane bababuza kujya ku kiyaga igihe cyose babishatse.
Ati “Ndabasaba mbingize, uyu mwana yari mu mwaka wa gatandatu ubanza, yari umwana ukunzwe wishimiwe n’umuryango we, ariko ubu ntibakimufite. Ibi bibere abandi isomo baganirize abana bababwire ububi bw’ikiyaga cya kivu kuko tuzi benshi kidutwara tukibakunze”.
Ababyeyi ba Gyslain basaba ubuyobozi bw’akarere gushyiraho uburinzi ku nkengero z’ikiyaga kuko barinda ahasanzwe hogerwa none abantu bakaba bajya kogera ahandi hihishe kandi habi kuko hari ibibuye binini bituraho bikabakomeretsa bigatuma barohama.
Umunyamabanga Nshingwabikorwa w’Umurenge wa Gisenyi, Uwimana Vedaste, yemeza urupfu rw’uwo mwana akavuga ko ibikorwa by’iperereza bikomeje, cyakora asaba ababyeyi kurinda abana kujya koga ku kiyaga cya Kivu kuko ibikorwa byo koga bitemewe mu rwego rwo kwirinda icyorezo cya Covid-19.
Niyonsenga Gyslain yigaga mu mashuri abanza mu mwaka wa gatandatu ku ishuri ryigenga rya EPG, akaba yarabuze yari kumwe n’umukozi.
Ibikorwa byo koga mu kiyaga cya Kivu birafunze kuva icyorezo cya Covid19 cyagera mu Rwanda, ndetse hashyizweho uburinzi bubuza abantu kujya koga mu mazi uretse abatembera n’ubwato, gusa ibi ntibibuza ko abashaka koga bajya ahatarinzwe akaba ariho bogera, mu gihe ariho habi bitewe n’umurebure n’ibibuye biri mu mazi.


text:
Dr (soma dogiteri) Lydie Mpinganzima w’imyaka 38 ni umwe mu bagore bake mu Rwanda bafite impamyabumenyi y’ikirenga mu mibare akaba yigisha imibare muri kaminuza y’u Rwanda. Ashingiye ku rugendo rwe rw’imyaka irenga 20 ku ntebe y’ishuri, yahamirije abanyeshuri bagize itsinda rya siyansi bo mu ishuri ryisumbuye rya Rutobwe ko na bo bashobora kugera kure hashoboka mu masomo biga.
Dr Lydie yaganiriye n’aba banyeshuri imbere y’inzu ikorerwamo ubushakashatsi bwa siyanse (laboratwari). Abanyeshuri bari bashishikajwe no kumenya uko yabigenje ngo agere ku mpamyabumenyi y’ikirenga mu mibare, dore ko bifuza kumwigiraho. Dr Lydie ngo mu rugendo rwe rw’ishuri yafashijwe n’ibintu bitatu: “Kugira umuhate, kwirinda ibirangaza no gukunda ibyo niga ni byo byamfashije kuva nkiri muto.” Iyo avuga iby’imyigire ye, yibanda cyane ku mashuri yisumbuye kuko ngo ari bwo yihaye intego yo gukurikira amasomo yose kandi akayatsinda neza. Agira ati: “Naharaniraga gutsinda amasomo yose ntarobanuye.”
Dr Lydie yakomeje avuga ko yiga mu mashuri yisumbuye yari afite intego yo kuzaba umuganga. Gusa ngo ageze mu mwaka wa kabiri wa kaminuza yahise ashyirwa mu ishami ry’imibare, ntibyamuca intege ahubwo agira intego nshya. “Nahise mvuga nti ‘ngomba kwiga imibare kugera ku rwego rwo hejuru nkazayigisha’.” Iyi ntego ntiyayitatiye kuko yakoranaga imbaraga cyane maze aza kurangiza kaminuza afite amanota meza, ndetse icyo gihe yari umwe mu bakobwa babiri mu ishuri ry’abantu 9 bigaga mu ishami ry’imibare. Yahise atangira kwigisha mu mashuri yisumbuye, bidatinze abona amahirwe yo kuba umwarimu w’umwungiriza muri kaminuza.
Ngo ni ho yamenyeye amakuru ko ashobora gukomeza amasomo kuko yumvaga ikiciro ariho kidahagije. Yasingiriye ayo mahirwe, ahatana n’abandi, aratsinda yoherezwa kwiga muri Suède (Soma Suwede). Dr Lydie avuga ko urugendo rutari rworoshye na gato. Ati: “Byari bikomeye ariko nahanganye na byo.” Icyamugoraga cyane ngo ni ugufata mu mutwe, gusa ngo yabivugutiye umuti. “Nihaye gahunda yo kubyuka kare, nkiga mu mutwe hakimeze neza.” Gusa ngo kubyuka kare si bose babishobora, buri wese ahitamo amasaha meza yo kwiga bitewe n’ikimworohera. Indi mbogamizi yahuye na yo ngo ni iyo kuba atari azi Icyongereza kandi ari rwo rurimi yigagamo, ariko ngo binyuze mu gusoma ibitabo byinshi no kugerageza kukivuga yarakimenye.
Dr Lydie yongeraho ko n’ubwo abanyeshuri bose bahura n’imbogamizi, ngo ku bakobwa hari iziba zihariye. Ikomeye muri zo ikaba ari ukwitinya no kumva ko badashoboye, gusa we ngo yahanganye na yo kuko yari azi neza icyo ashaka. Ngo kugira ngo agere ku rwego agezeho, hari benshi bamushyigikiye. Muri bo harimo inshuti ze bagiye bafatanya gusubiramo amasomo. Ngo hari kandi ababyeyi bashyigikiye igitekerezo ke cyo kuminuza mu mibare, dore ko muri icyo gihe abakobwa benshi batahabwaga amahirwe yo kwiga. Ashimira kandi abarimu bose bamwigishije. By’umwihariko hari uwamwigishije mu wa gatandatu w’amashuri abanza, aba ari na we umugira inama anamwereka ishusho y’uwo ashobora kuzaba we naramuka yiganye umwete amasomo ya siyanse.
Dr Lydie asoza yabwiye abo banyeshuri ko bakwiriye kwiga bashyizeho umwete, bagakora buri kintu mu mwanya wacyo, bakirinda kwemera ibitekerezo bibashyira hasi ndetse bagasobanurirana aho batumvise. Yongeraho ko by’umwihariko abakobwa bakwiye kwitinyuka kuko bashoboye bagakoresha cyane amahirwe ahari kuri ubu kuko yabageza kure.
IGIHE KIZA CYO GUSUBIRAMO AMASOMO NI IKIHE?
- Igihe kiza cyo kwiga ni igihe ufite imbaraga kandi waruhutse. Ntugahatirize kwiga amasaha abandi bigiraho. Iki gihe gishobora kuba mu gitondo cyangwa nyuma y’amasomo.
- Niba utaramenya amasaha meza yawe yo kwiga, gerageza kwigana n’abandi, unababaze uburyo bakoresha biga, maze ubugerageze urebe ko bwagufasha.
- Shaka ahantu hatuje uza kwigira kandi utegure ibyo uza kwiga mbere y’igihe. Bizagufasha gukoresha igihe neza. Kwiga buri munsi bizagufasha kwiga neza buri somo; n’iyo wakwiga iminota 15 cyangwa 20 buri munsi byagufasha cyane bikakurinda kuzigira amasomo rimwe mu minsi y’ibizamini.
- Niba wumva urushye ntugahatirize. Shaka ibintu byagufasha kuruhuka nko gukora imyitozo ngororangingo (sport) cyangwa ibindi bigufasha kuruhuka, maze uze kwiga mu yandi masaha.


text:
Inyigisho yo ku cyumweru cya 1 cy’Igisibo, Umwaka C, ku wa 10/03/2019
AMASOMO: Ivug 26, 4-10; Zab 90; Rom 10, 8-13; LK 4, 1-13
Bavandimwe Kristu Yezu akuzwe.
Guhera ku wa gatatu w’iki cyumweru turiho dusoza, “uwa Gatatu w’ivu”, muri Kiliziya twatangiye kimwe mu bihe bikomeye bya Kiliziya gatolika , ari cyo gihe cy’Igisibo.
Kikaba ari igihe cy’urugendo rw’iminsi 40 abakiristu dukora tuzirikana ya myaka mirongo ine umuryango w’Imana wamaze mu butayu, ubwo wavaga mu bucakara bwa Misiri ugana muri cya gihugu Imana yari yabasezeranyije, igihugu gitemba amata n’ubuki. Urwo rugendo rw’iminsi mirongo ine abakirisitu na none turukora tuzirikana ya minsi mirongo ine Musa yamaze ku musozi wa Sinayi mbere y’uko ahabwa ya mategeko 10 y’Imana.
Bamwe mu Bahanga ba Kiliziya bavuga ko ubona mirongwine iyo ufashe 4 (impande enye z’isi ni ukuvuga isi yose), ugakuba 10 (ya mategeko 10 y’Imana). Bityo Yezu amara mu butayu iminsi 40, ashukwa na Sekibi, asiba kandi asenga, yashakaga guheka amateka ya Muntu w’ibihe byose, kandi ku isi yose.
Amasomo matagatifu ya kino cyumweru, afite byinshi atwigisha byadufasha kuba maso muri uru rugendo rugana Pasika ya Nyagasani Yezu Kristu.
Mu isomo rya mbere ryavuye mu Gitabo cy’Ivugururamategeko, umwanditsi aratubwira ibyerekeye umuganura w’umuryango wa Israheli no kwiyibutsa ibyo Uhoraho yabakoreye mu rugendo rwo mu butayu igihe cy’Iyimukamisiri. Muri ibyo byose ikigamijwe ni ukugaragaza ko uko muntu ari kose n’ibyo atunze byose abikomora kuri Uhoraho. Muri bike cyangwa byinshi dutunze nta na kimwe twihaye. Ni byo umwanditsi yatwibukije muri aya magambo agira ati: “…Maze Uhoraho adukuza mu Misiri imbaraga n’umurego by’ukuboko kwe; abigira kandi agaragaza ibikorwa bikanganye, n’ibimenyetso n’ibitangaza. Atugeza aha hantu aduha iki gihugu, ari igihugu gitemba amata n’ubuki. 10None dore nzanye umuganura w’ibyeze mu butaka wampaye, wowe Uhoraho.”
Mu madini yose yo ku isi, umugenzo wo gutura ituro ni rusange. Icyo atandukaniraho ni impamvu yo gutura. Hari abatura ari ukugira ngo bagire ubutoni ku Mana zabo, ariko uko umwanditsi w’igitabo cy’Ivugururamategeko we abitweretse twe dusenga Imana imwe rukumbi, Imana ya Abrahamu na Izaki na Yakobo, Imana yatwihishuriye mu Mwana wayo w’Ikinege Yezu Kristu, ituro ryacu, ni ikimenyetso cy’Ubuyoboke no Gushimira uwo dukesha byose. Ibyo bikaba nk’impamyakwemera, twemeza ko ari iyo Mana dukesha kubaho, kugira imbaraga n’ubugingo. Ituro ryacu, rigomba guherekezwa n’Ijambo rivuye ku mutima rigaragaza ukwemera kwacu, rikaba nk’indangakwemera: «Nujya gutura umuganura w’ibyo wejeje, umuherezebitambo azakwakira icyibo, agitereke hasi imbere y’urutambiro rw’Uhoraho Imana yawe. Nuko uvugire imbere y’Uhoraho Imana yawe uti…” Ni muri ubwo buryo natwe tugomba kumvamo ituro tukamenya umwanya waryo ndasimburwa n’agaciro rifite mu buyoboke bwacu. Mu by’ukuri, Umuhango wo gutura tugira mu Gitambo cya Missa, ni icyo gisobanuro ufite: Kumenya neza ko ibyo dutunze byose mu mpande zose z’ubuzima bwacu ari impano y’Imana : “ ….Urasingizwa Nyagasani Mana y’ijuru n’isi kuko watugiriye Ubuntu ukaduha…..”, ni uko mu gitabo cya Missa tubyibutswa, bityo tugasabwa gutegura ituro ryiza “Umuganura”, imbuto ya mbere ku byeze, tukabitura Imana nk’ishimwe ku byo yaduhaye ku buntu bwayo.
Ibyo bidufashe gutsinda ibishuko shitani idutera itubuza gutura ngo nibyo dushyira padiri, maze twimenyereze umuco mwiza wo gutura Imana byinshi kandi byiza mubyo yatugabiye, twizeye ko izabyongera hano ku isi bikarushaho mu bugingo bw’iteka.
Mu isomo rya kabiri, Pawulo mutagatifu, aratwibutsa ko Umukiza ari umwe. Ntabwo dufite abakiza benshi tugomba gupfukamira cyangwa kuramya, umukiza ni umwe rukumbi ni Yezu Kristu Umwana w’Imana watsinze shitani n’urupfu, natwe akatubera impamvu yo gutsinda ibitero idahwema kutugabaho ngo idutsinde nk’uko yoretse Adamu na Eva.
Yezu natubere urugero n’umutsindo igihe natwe twugarijwe n’ibishuko. Igihe yatsindaga shitani, ntiyakoresheje imbaraga zindi zitari iza kamere yacu yemeye kugira iye yunze ubumwe ijana ku ijana n’ineza y’igisagirane y’Imana Data Ushoborabyose.
Ni koko Yezu yisanishije natwe abanyabyaha yemera kubatizwa, ariko nk’aho ibyo bitari bihagije, yemera no kunyura muri bya bishuko byose umuryango w’Imana wagiriye mu butayu, kugira ngo atsinde sekibi burundu. Ivanjili yabitubwiye muri aya magambo: « Yezu amaze kubatizwa ava ku Nkombe ya Yorudani yuzuye Roho Mutagatifu, maze ajyanwa na Roho Mutagatifu mu butayu. Ahamara iminsi mirongo ine ashukwa na Sekibi; ntiyagira icyo arya muri iyo minsi, maze ishize arasonza ». Turabizi, ubutayu ni ahantu h’agasi hatagira ikinyabuzima na kimwe. Nta mazi ahaba, nta bimera, nta nyamaswa. None kujya mu Butayu kwa Yezu gushushanya iki ? Yezu ni Adamu mushya. Ubwo uyu Adamu yashyirwaga mu busitani burimo byose, yewe no kugera ku mbuto nyamara akarenga agashukwa, agatsindwa na Sekibi, Yezu yahisemo kujya mu Butayu, ahatagira ikinyabuzima na mba, kugirango Sekibi utajya ugira isoni n’aho ahamushukire maze amutsinde noneho burundu.
Sekibi uko yarashe Eva ikamukomeretsa, ni ko yarashe Yezu wari ushonje, iti: ‘Imigati iraryoshye’! Yezu arayisubiza ati: “ Ijambo ry’Imana riraryoshye kurushaho’! Yezu aba ayitsinze ubwa mbere.
Tuziko ubwo sekibi yashukaga Adamu, yamufatiye ku nda, ku mugati. Nyamara Adamu ni jyewe, ni wowe, ni buri wese. Natwe ni kenshi dukunze guhemuzwa n’umugati, n’agafaranga, n’ibintu, mbese natwe tujya duhemuzwa n’inda. Kino gisibo nikitubere umwanya wo kwisuzuma no kwisubiraho maze aho dusanga twarahemujwe n’inda tuhasabire imbabazi. Nitwemere twitungirwe n’Ijambo ry’Imana, kuko ibindi byose bizashira, amasambu, amazu, amamodoka, ariko ryo rizahoraho. Sekibi amaze kubitsindirwamo ntiyarekeye aho.
Sekibi irongera iti: “ Nzaguha ububasha n’ikuzo niba upfukamiye ukandamya’! Yezu ayikangara agira ati. “Uzasenge Nyagasani Imana yawe maze uzabe ari we ukorera wenyine”! Ibyo biba umutsindo wa kabiri.
Inyota y’ubutegetsi, inyota y’icyubahiro, ni igishuko cy’umuntu w’ibihe byose. Nyamara turabizi ikuzo ino si itanga ni amanjwe kuko ritaramba. Hahirwa abiyoroshya kuko bazatunga isi ho umurage. Bavandimwe, ntitukemere kuyoboka ibidafite shinge, turi aba Nyagasani, ntitukabe ab’undi.
Sekibi irarakara ni ko kumutera ubwa gatatu: imutereka ku gasongero ka Hekaru iti: “Ngaho ijugunye hasi, abantu bakureba: Imana izakurinda ngo utagwa nabi! Maze bose bakwemere”! Yezu ayirukana avuga ati: “Si abantu bakoresha Imana, ahubwo ni Imana ikoresha abantu”! ni uko Sekibi yatsinzwe ubwa gatatu.
Bakiristu bavandimwe, natwe iteka dukunze kugerageza Imana. Ni kenshi dukunze kuyibwira tuti: “Nutampa kiriya ndamenya ko utabaho, ndamenya ko utari Imana”. Ni kenshi dukunze kugerageza Imana. Niba koko dushaka kuzagororerwa, nitureke Imana ibe Imana, natwe tube abantu. Ni Imana idukoresha, ni yo Mugenga ugena si twe twigenera.
Sekibi imaze kumushuka ku buryo bwose igatsindwa, ngo ntiyashizwe, yamusize aho, ariko imuteze ikindi gihe. Icyo gihe nta kindi, ni igihe cy’Urupfu rwa Yezu ku Musaraba.
Icyo gihe, Sekibi yagarukanye ubukana n’umujinya mwinshi, ifatisha Yezu, imubambisha ku musaraba. Hamwe n’ingoma zose z’isi, iseka Yezu imubwira iti: “Ikize ubwawe”! Icyo gihe koko Yezu wari uzi icyo agamije, nta mukiro yerekanye, Imana yaricecekeye, maze umujinya wa sekibi usakara isi yose. Yezu apfa aciwe, ahambwa mu mva ngo ahahere. Nguko uko Yezu yageragejwe na Sekibi.
Ese Yezu yaratsinzwe? Reka da! Ahubwo yakurikiranye umwanzi kugerza mu cyobo cye ari cyo urupfu! Yezu ntiyikuye ku musaraba, ariko yikuye mu mva, ari muzima: atsinda urupfu, akandagira Sekibi, aganza burundu, atabarukana isheja ashoreye imbohe zose.
Bavandimwe, ni koko sekibi yaratsinzwe ariko ntihera, kuko na n’ubu umwanzi aracyahigira abantu ati: “Tugushe abakristu”. Intwaro yakoresheje kuva kera itsinda Adamu na Eva, na n’ubu iracyazikoresha kandi ntihwema kugarika benshi. Izo ntwaro ni izi: ibintu, kwigenga no kwirata. Nidusange Yezu aduhe gutsinda kuko gutsindwa bituganisha mu bucibwe. Ni nde se wakwemeza ko adashukwa? Ibishuko bya shitani si imikino! Kandi byibasira bose, ari abakire n’abakene! Amagorwa adutesha ibara, n’amahirwe akatubuza umutima; ushonje ari mu bigeragezo n’uwijuse na we ari mu kigeragezo, imitego iri mu bukungahare no mu butindahazwe: ubukungu budutera kwikuza n’ubukene bukadutera kwinuba. Abazima bahorana ibishuko by’umubiri. Abarwaye bagaterwa n’ibishuko byo kwirukira abapfumu b’amoko yose! Mbese twaramunzwe ku mpande zose.
Iki gisibo ni kitubere umwanya wo gutabaza Yezu Kristu, dufate intwaro ze duhangane na Sekibi kandi nta shiti tuzatsinda kuko uwayiganje kugera ku ndunduro ni we Utubashisha. Ni byo Pawulo Mutagatifu aduhamiriza agira ati: “… niba wamamarisha umunwa wawe ko Kristu ari Nyagasani, kandi ukemera n’umutima wawe ko Imana yamuzuye mu bapfuye uzarokorwa…umuntu wese uzambaza izina rya Nyagasani azarokorwa”.
Dusabirane ngo iki gisibo kitubere umwanya mwiza wo gutsinda Sekibi n’Ibishuko bye mu izina rya Yezu Kristu Wazutse.
Nyagasani Yezu nabane namwe!
Padiri Emmanuel NSABANZIMA, Gisagara/Butare


text:
Musanze: Basanze umurambo w’umugabo mu kirombe gicukurwamo umucanga
Umurambo w’umugabo witwa Ndahayo Abraham wasanzwe mu kirombe gicukurwamo umucanga, giherere mu mu Mudugudu wa Bazizana, Akagari ka Migeshi mu Murenge wa Cyuve Akarere ka Musanze.
Mu gitondo cyo kuri uyu wa kabiri tariki 6 Mata 2021, ni bwo umurambo w’uwo mugabo w’imyaka 54 wagaragaye, intandaro y’urufu rwe bikaba bikekwa ko yatewe no kuba ubwo yari ageze mu kayira kari ruguru y’iki kirombe atwaye igare, yanyereye akiturana naryo mu bujyakuzimu bureshya na metero 18 muri icyo kirombe.
Umunyamabanga Nshingwabikorwa w’Umurenge wa Cyuve, Bisengimana Janvier, yemeje amakuru y’urwo rupfu bamenye saa kumi n’ebyiri z’igitondo, nk’uko yabitangarije Kigai Today.
Ati “Uwo mugabo yari asanzwe atuye muri ako gace, yakoraga akazi k’ubufundi. Umurambo we ukimara gutahurwa mu kirombe, twafatanyije n’inzego zirimo n’izishinzwe umutekano zirahagera, zikusanya amakuru y’ibanze. Birakekwa ko nyakwigendera yaguyemo ku bw’impanuka, kuko hafi y’icyo kirombe hari inzira abantu basanzwe banyuramo. Bishoboke ko ubwo yahanyuraga, atarebaga neza inzira bitewe n’umwijima w’icyo gicuku, bikamuviramo kunyerera, agahita yitura muri icyo kirombe bikamuviramo urupfu”.
Gitifu Bisengimana avuga ko amakuru babwiwe n’umwana wa Ndahayo banabanaga mu nzu, avuga ko umubyeyi we mu ma saa cyenda z’urukerera yafashe itoroshi, imyenda mu gafuka n’igare, amusaba gukinga kuko ngo yari agiye ku kazi yakoraga k’ubufundi.
Abageze ku murambo ku ikubitiro, ni abari bazindukiye gupakira umucanga muri icyo kirombe, barimo uwitwa Niyomurengezi wagize ati “Ubwo ikamyo yari ije gupakira umucanga, yamuritse amatara igira ngo iparike, tubona igare riri hasi hafi aho. Mu kumirika neza tubona n’umurambo hafi yaryo. Twihutiye guhamagara nyiri ikirombe, na we atabaza inzego zishinzwe umutekano n’ubuyobozi, bahita baza kureba ibyabaye”.
Umunyamabanga Nshingwabikorwa w’Umurenge wa Cyuve, yemeza ko nta zindi mpanuka nk’izi zari zakabereye aha hantu. Mu bindi bihutiye gukora mu gukumira ko hagira undi muntu uhaburira ubuzima, bahise bategeka nyiri iki kirombe kukizitira.
Umurambo wa Ndahayo Abraham, wahise ujyanwa mu Bitaro bikuru bya Ruhengeri kugira ngo ukorerwe isuzuma.


text:
Nta gushidikanya ko niba waragize impamvu yatumye utajya mu iteraniro ry’icyumweru cya mbere cya Werurwe 2020, ushobora kuba umaze amezi 12 yuzuye, ni ukuvuga umwaka wose utarabasha kugera mu rusengero [benshi dufata nk’Inzu cyangwa Ingoro y’Imana].
Ku wa 14 Werurwe 2020, nyuma y’umunsi umwe Minisiteri y’Ubuzima mu Rwanda itangaje ko habonetse umuntu wanduye COVID-19, Guverinoma yahise ifata icyemezo cyo guhagarika byinshi mu bikorwa birimo ibihuza abantu benshi.
Iki cyemezo cyari kigamije kwirinda ikwirakwira ry’iki cyorezo cyari gikomeje kogoga amahanga kugeza ubwo kigeze i Kigali. Insengero, amashuri, ibikorwa by’imikino n’imyidagaduro n’ibindi bihuza abantu byahise bifungwa mu buryo bwihuse ubw’agateganyo.
Abemeramana babanje gukangarana!
Icyorezo cya COVID-19, uretse kuba cyaramaze kwinjira mu mateka y’ikiremwamuntu nka kimwe mu byahitanye ubuzima bwa benshi, ariko n’imiterere yacyo yahinduye Isi, uburyo ibintu byakorwaga hafi ya byose birahinduka.
Ku Bemeramana byari ibintu bitamenyerewe ko bazajya babasha gusengera mu ngo zabo batagiye mu materaniro ngo bafatanyirize hamwe gushima no guhimbaza Imana.
Mu kiganiro aherutse kugirana na IGIHE, Arikiyepisikopi wa Kigali Antoine Cardinal Kambanda, yavuze ko iki cyorezo cyagaragaje ko iyogezabutumwa rikwiye guhera mu muryango aho umugabo cyangwa umugore ayobora isengesho bagafatanya n’abandi bagize urugo.
Ati “Muri ibi bihe bya guma mu rugo, abantu bamaze igihe badashobora guterana mu kiliziya ngo basenge iyogezabutumwa rikorwe, bigakorerwa mu rugo akaba ariho basengera, ababyeyi bakigisha abana iyobokamana, bababwira Imana, babasomera ijambo ry’Imana bakabayobora mu isengesho.”
Yakomeje agira ati “Umukuru w’umuryango akayobora isengesho ry’icyumweru ndetse n’andi masengesho n’abandi bakagira uruhare bakaririmba. Kiliziya yaramanutse ijya mu rugo n’ubundi mu rugo niyo kiliziya y’ibanze.”
Nyuma y’ibyumweru bibiri insengero zifunzwe by’agateganyo, Inama y’Abaminisitiri yarateranye ifata imyanzuro irimo uvuga ngo ‘Insengero zizakomeza gufunga’. Ni ibintu byari bisanzwe kuko benshi bumvaga ko ari ibidashobora kumara ukwezi, abiri cyangwa umwaka.
Ku rundi ruhande ariko, Guverinoma y’u Rwanda yatangiye kugira abantu inama yo gukorera ibikorwa bitandukanye mu ngo zabo cyangwa kwifashisha ikoranabuhanga mu bikorwa bitandukanye birimo no gusenga.
Amaturo yavugishije benshi
Abayobozi b’amadini n’amatorero nk’uko bari bakomeje kugirwa inama n’inzego za leta, bahinduye umuvuno batangira kwifashisha ibitangazamakuru, imbuga nkoranyambaga zirimo YouTube na Facebook.
Umuyobozi w’Itorero ry’Abadivantisite b’Umunsi wa Karindwi mu Rwanda, Pasiteri Dr Byiringiro Hesron aherutse kubwira IGIHE ko muri ibi bihe insengero zidafunguye bakomeje kwifashisha Radio Ijwi ry’Ibyiringiro, mu kugeza ubutumwa ku bakristo.
Ati “Abapasiteri bajya kuri radio bagatanga ibyigisho, natwe tukayifashisha dutanga ubutumwa bwaba ubw’ihumure ndetse n’ubwo kwibutsa abakirisitu ko bagomba kwirinda icyorezo cya COVID-19.”
Muri Werurwe 2020, nabwo Antoine Cardinal Kambanda yari yavuze ko mu bihe bya COVID-19, bari bari kwifashisha za radiyo, televiziyo na YouTube mu kwegereza abakirisitu ijambo ry’Imana.
Ati “Inyigisho turi kwifashisha ziranyura kuri Radiyo Maria, buri munsi haba igitambo cya Ukaristiya mu gitondo na saa 12h15 mu karuhuko, hanyuma ku cyumweru twifashishije radiyo na televiziyo by’igihugu, turi no gusaba ngo kuri iki cyumweru bazaduhe umwanya kuko inyigisho twatanze zafashije abantu.”
Nyuma y’ibyumweru bibiri insengero zifunze ndetse bamwe batangiye kubona ko imiterere y’icyorezo cya COVID-19, itazazemerera gufungurwa mu bihe bya vuba, batangiye uburyo bushya bwo kwaka amaturo burimo ubwo kwifashisha za Mobile Money, Airtel Money n’ubundi buryo bw’ikoranabuhanga.
Ibi ariko byanajyanaga n’uko inzego za leta zikomeje gushishikariza abantu kwirinda guhererekanya amafaranga, bakagirwa inama yo kwifashisha ikoranabuhanga mu kwishyura ndetse n’irindi hererekanya ry’amafaranga iryo ariryo ryose.
Hari amwe mu madini yasabye abayoboke bayo kujya bakusanya ayo maturo bagashaka umunsi bakayohereza. Urugero ni ubutumwa bwa Paruwasi Gatolika ya Rwamagana, busaba abakirisitu kwegeranya ubushobozi bwabo bakajya babwohereza buri cyumweru.
Mu mpera za Werurwe 2020, Umuyobozi w’Itorero Foursquare Rwanda, Dr Bishop Fidèle Masengo, yabwiye IGIHE ko “Dufite itangazo riba rinyura hasi ryereka abantu uburyo batangamo amaturo bifashishije Mobile Money na konti z’urusengero gusa ntabwo tubitindaho cyane kuko abantu batari kuza mu rusengero.”
Pasiteri Dr Byiringiro yavuze ko “Mu gihe gishize twashatse uburyo bw’uko niba hari ugomba gutanga kimwe mu icumu n’amaturo agomba kubikora mu ikoranabuhanga, ukaba uri mu rugo wakumva hari icyo ushaka gutanga cy’ituro ukaba wabikora ku buryo hafi y’abaturage bose bafite telefone.”
Ingingo yo gusaba amaturo abakirisitu ntabwo yavuzweho rumwe cyane ko izo ntama zakwaga amaturo zari mu bihe bigoye abenshi barahagaritse akazi, ndetse bari guhabwa ubufasha na leta mu bijyanye no kubona ibiribwa.
Ibitekerezo byatanzwe kuri iyi ngingo ntabwo byagarukiye mu bakirisitu cyangwa abadafite ubushobozi gusa ahubwo n’abayobozi mu nzego za leta bagize icyo bavuga ndetse banasaba abayobozi b’amadini n’amatorero gushyigikira abakristo aho kubasaba amaturo.
Umunyamabanga wa Leta muri Minisiteri y’Urubyiruko n’Umuco, Bamporiki Edouard ndetse na Ambasaderi w’u Rwanda mu Buholandi, Nduhungirehe Olivier ni bamwe mu bayobozi basabye abayobora amadini n’amatorero ko ‘bagomba gutunga abayoboke bayo aho kugira ngo abayoboke bakomeze gutunga abashumba’.
Icyo gihe Minisitiri Bamporiki abinyujije kuri Twitter, ubwo yasubizaga itangazo rya ADEPR risaba abayoboke gutanga amaturo, yagize ati “Mushumba wacu ADEPR, muri iyi minsi idasanzwe twari dukwiye gutekereza uko abashumba batunga intama, kurusha ko intama zatunga abashumba, kuko nizo zifite intege nkeya.”
“Mubyiteho aho mubona bishoboka, mufashe abakene bo mu itorero ryacu. Tumaze imyaka dutura mukore mu kigega.”
Amb Nduhungirehe we yavuze ko “Muri iyi minsi twugarijwe n’icyorezo cya Coronavirus, ntabwo amadini n’amatorero yari akwiriye gushaka kubyungukiramo, asaba abayoboke bayo amaturo cyangwa icya cumi. Ahubwo ayo madini yari akwiriye gushaka uburyo yafasha abayoboke bayo batakibona ikibatunga kubera COVID-19.”
Ku rundi ruhande ariko, abayobora amadini n’amatorero bagaragaje ko amaturo yatswe abakirisitu yagiye akoreshwa mu gufasha abatishoboye mu buryo butandukanye.
lgisonga cya Arikiyepiskopi wa Kigali, Musenyeri Uwumukiza Casimir aherutse kubwira RBA ati “Kiliziya Gatolika nayo yafatanyije n’igihugu muri gahunda yo kugoboka abatishoboye, twafatanyije n’abandi muri gahunda abakirisitu bakunze kwita amazina ‘ngo ese umuvandimwe wanjye ameze ate? No muri iyi minsi tugeze mu gisibo dukomeje gushishikariza abishoboye gufasha ab’intege nke.”
Mufti w’u Rwanda, Sheikh Hitimana Salim, we yavuze ko mu mwaka ushize Idini ya Islam yakusanyije asaga miliyoni 192 Frw yaje guhita ashyirwa muri ibi bikorwa byo kugoboka abatishoboye.
Ati “Idini ya Islam, dutegekwa gusenga no gutanga amaturo, amaturo yakomeje gutangwa nk’uko bisanzwe ariko njye nashimira Abayisilamu, hari inkunga twagiye dukusanya nyinshi, tugeza muri miliyoni zirenga 192 Frw zabonetse nk’inkunga yo kugoboka abatishoboye muri ibi bihe bya COVID-19.”
Ntabwo twatsinze
Nyuma yo kumara hafi amezi ane insengero zifunze, ku wa 15 Nyakanga 2020 ni bwo inama y’Abaminisitiri idasanzwe yateranye ifatirwamo umwanzuro ko Insengero n’Amadini byongera gukora nyuma y’igihe kitari gito bihagaze kubera icyorezo cya Covid-19.
N’ubwo Abemeramana bari bongeye gukomorerwa ariko amabwiriza yashyizweho kugira ngo bajye mu materaniro yari akakaye ku buryo hari benshi mu bakirisitu n’ubundi batigeze babasha kujya mu nzu y’Imana.
Kugira ngo byumvikane neza, nyuma y’iminsi ibiri [ubwo hari tariki 17 Nyakanga], Itorero ry’Abahamya ba Yehova mu Rwanda ryasohoye itangazo rivuga ko Inzu z’Ubwami bw’Abahamya ba Yehova [insengero zabo] zitazafungura.
Icyo gihe uwavugiye iri torero, Nkurikiyinka Valens yabwiye itangazamakuru ko “Ikintu cya mbere gikomeye kidufasha nuko twe twubaha ubuzima, kandi Bibiliya nayo ikadusaba kubaha ubuzima. Nk’urugero naguha Bibiliya itubwira ko iyo umunyamakenga abonye ikibi kije aracyikinga. ariko iyo atabigenje gutyo arakomeza akagenda agahura n’akaga.”
Muri rusange insengero zafunze bwa mbere ku wa 14 Werurwe 2020 zongera gufungura ku wa 15 Nyakanga 2020, bigeze ku wa 22 Ukuboza 2020 zongera gufunga zikaba zarafunguye nanone ku wa 19 Gashyantare 2021.
Inshuro zose insengero zagiye zifungura hashyirwaho amabwiriza yihariye yo kubahiriza arimo kwakira 30% by’abo zisanzwe zakira, kuba abana bato n’abantu bakuze cyane batemererwa kujya mu nsengero ndetse n’andi mabwiriza.
N’ubwo biba bimeze gutyo ariko, hari amabwiriza yihariye ashyirwaho ku buryo urusengero rwemererwa gufungura rugomba kuba ruyubahirije. Ibintu bituma insengero zemererwa gukora ziba ari mbarwa.
Nk’urugero, mu idini ya Islam ubwo insengero zafungurwaga muri Gashyantare uyu mwaka, mu Misigiti irenga 600, iyemerewe gufungura ntabwo igeze kuri 200.
Ibi biri mu bituma abakurikiranira hafi ibijyanye n’imyemerere bagaragaza ko izi ziri mu mpamvu zishobora gutuma bamwe bava mu kwemera ku buryo n’ubwo insengero zazemererwa gukora nk’uko byahoze aba bantu bakwigumira mu buzima bari babayeho muri COVID-19.
Ku rundi ruhande hari Abayobozi b’amadini bavuga ko abayoboke babo batazavaho ahubwo ari igihe cyiza babonye cyo kwizera Imana.
Umushumba wa Diyosezi ya Kigali, mu Itorero ry’Abangilikani mu Rwanda, Bishop Rusengo Nathan Amooti, bishoboka ko hari abateshutse bakava ku gakizi bitewe no kuba batagihura ariko hakaba hari n’abandi bagize ububyutse bwo kugarukira Imana bitewe n’ibihe bikomeye.


text:
Inyigisho yo ku wa gatandatu w’Icyumweru cya XXXI Gisanzwe, B
Amasomo: Fil 4,10-19; Zab 112(111); Lk 16,9-15
Imana ishaka ko abantu bose bamenya ukuri kandi bakagera ku mukiro nyawo (Soma 1 Tim 2,4). Imana ishaka ko tuba twese intungane nk’uko Yo ubwayo itunganye (Mt 5,48). Koko Imana ni Nyirubutagatifu kandi ikaba n’isoko y’ubutungane bwose (Iz 6,3).
Mu Ivanjili Ntagatifu, Umwana w’Imana wigize umuntu akaba ari rwagati muri twe (Jn 1,14; Mt 28,16-20), Yezu Kristu aratwareka bimwe mu byo dusabwa kugira ngo tugende dusingira buhoro buhoro ubwo Butungane bw’Imana: bimwe mu biranga cyangwa se ibisabwa uharanira ubutungane ni ubudahemuka mu bintu bike, mu byoroheje bityo no mu byinshi, kuba umuntu ugendera mu murongo umwe kandi mwiza utavangavanga (kwirinda kuba ikirumirahabiri: l’authenticité) no kutibagirwa na rimwe ko Imana izi neza imitima yacu. Twabeshya abantu, nyamara Imana ntibeshywa, ireba hose, yewe no mu nkebe z’imitima yacu irahazi!
Dusabe Imana umugisha wayo kandi irawutanga. Nituwakira tuzaba indahemuka mu tuntu duto no mu bikomeye. Nidukunda Imana turi kumwe ari we Yezu Kristu, amafranga, ubutunzi, amashuri, ubutegetsi…bizatubera impamvu yo gukira, dore ko abenshi byababereye impamvu yo korama! Yezu ati: ayo matindi y’amafranga muyashakishe inshuti. Akomeza agira ati: Niba se muterekanye ko muri indahemuka mu bitari ibyanyu nk’amafranga, ubutegetsi, amashuri, akazi…ibibagenewe muzabihabwa na nde? Koko amafranga, ubutunzi n’ibyo ducungiraho bitwinjiriza imari si ibyacu, si byo bitugenewe. Ibi si ugukabya! Nta we Imana yageneye kuzagororerwa inka zingane, konti zingahe! N’ikimenyimenyi nta we upfa ngo abijyane. Wapfa uhaze (ukize), wapfa ushonje (ukennye)… byose ni ugupfa! Nyamara upfuye yemera, ukwemera kwe kuraherekeza, barajyana. Ndetse n’ukwizera n’urukundo byamuranze bimubera nk’imodoka imugeza aho agiye.
Twaremewe kuzajya mu Ijuru, bivuze ko twaremewe kuba abana b’Imana tubikesha Mwana w’Ikinege w’Imana Yezu Kristu. Muri Yezu ni ho tuzarokorerwa kandi niho honyine tuzakirira. Abanyafilipi batwigishe kuba indahemuka no gukoresha neza ibi byiza by’isi bihita twibanda ku by’ijuru bizahoraho iteka. Abanyafilipi bamenye neza ko umukiro wa muntu uri mu kwemera, ukwizera no mu rukundo rwigaragariza mu kwitangira no gufasha abababaye. Twabumvise bakusanya imfashanyo maze bagemurira Pawulo intumwa wari ufungiye i Roma agiye kuhicirwa ahowe Imana. Rwose ibyo dutunze ntibikaducumuze, ntibikadutandukanye n’Imana n’abavandimwe. Amahirwe ntakaduhume amaso ngo twibagirwe ko nta mahirwe azigera asumba kumenya no gukurikira Yezu Kristu. Ariko kandi n’ibyago cyangwa ubukene no kwifuza ntibikadutanye n’Imana, hato tutabura byose: tutabura ibyo nyine dukennyeho, tukavaho tunabura Nyirabyo ari we Imana Data, Umuremyi w’ibyiza byose.
Abatagatifu Lewo, Nowe, Andreya na Avelini badusabire. Umubyeyi Bikira Mariya adutoze kuba abigishwa b’ukuri ba Yezu maze ntiducogore ku rugamba rw’Ubutagatifu.
Padiri Théophile NIYONSENGA/Espagne


text:
Amagambo y’urukundo, Akiza umutima, Amagambo ahoza, Ahumuriza umutima, Amagambo meza, Anyura umutima, Umutima uhungabanye. Amagambo y’impuhwe, Aruhutsa umutima, Amagambo y’ukuri, Abohora umutima, Amagambo anezeza, Agw’ineza umutima, Umutima ubabaye. Amagambo y’amahane Atera ubwoba […]
Amarira atembera mu nda
Burya koko « agahinda k’inkoko kamenywa n’inkike yatoyemo », ubona umunyarwanda agenda, ukagirango arakomeye. Washishoza ugasanga yaribuze kandi yaranihebye. Amateka yacu, asigaye azwi ku isi yose, abanyapolitiki bayandika kandi bayahindura uko bashaste. Umugambi wabo […]


text:
Aba baturage bafite ubumuga baturuka mu mirenge itandukanye igize akarere ka Ngoma, basabye ko inyubako zacyira abantu benshi kandi zikanatangirwamo service zitandukanye zajya zorohereza abafite ubumuga kuzigeramo, ubwo hatangizwaga amahugurwa ku bantu bafite ubumuga muri aka karere, Amahugurwa yateguwe n’ihuriro Nyarwanda ry’imiryango y’abantu bafite ubumuga NUDOR binyuriye mu mushinga ugamije kwimakaza imigirire idaheza abantu bafite ubumuga mu Rwanda.
Nyuma yo gutangiza aya mahugurwa, Umuyobozi w’ishami rishinzwe imibereho myiza y’abaturage mu karere ka Ngoma HAKIIZIMANA Gedeon wari uje muri aya mahugurwa ahagarariye ubuyobozi bw’akarere mu kuyatangiza, yavuze ko abafite ubumuga bari mu ishami akuriye ry’imibereho myiza y’abaturage, kandi avuga ko inzitizi zibangamiye abafite ubumuga ziri mubyo leta y’u Rwanda ishyizemo imbaraga muri iki gihe, kandi ashimira ihuriro nyarwanda ry’imiryango y’abantu bafite ubumuga NUDOR ku bufatanye bagaragaza mu gufasha akarere gutsinda izi nzitizi bahanganye nazo.
Mu bibazo byabajijwe uyu muyobozi muri aya mahugurwa, Habyarimana Emmanuel uturuka mu murenge wa Kibungo akaba afite ubumuga bw’ingingo, yagarutse kuri bimwe mubyo yita ihezwa rikorerwa abafite ubumuga, ahera ku nyubako yakorerwagamo amahugurwa yavuze ko hari bimwe mu byo itujuje mu korohereza abafite ubumuga, asaba uyu muyobozi kuzasaba akarere kakajya gakurikirana ubugenzuzi bukorerwa inyubako by’umwihariko izakira abantu benshi, kuva ku z’ubuyobozi kugera ku z’abikorera kugirango zijye zorohereza abafite ubumuga kugera kuri service zose. Habyarimana kandi yasabye ko n’ibindi bikorwa remezo byose bigiye gukorwa mu karere haba hakwiye kuba igenzurwa rigaragaza neza niba koko byubahiriza uburenganzira bw’abantu bafite ubumuga.
Mu gusubiza iki kibazo, HAKIIZIMANA Gedeon uyobora ishami rishinzwe imibereho myiza y’abaturage mu karere ka Ngoma yavuze ko ubu inyubako zose nshya zubakwa zigenzurwa kugirango zubahirizize kandi zorohereze uburenganzira bw’abantu bafite ubumuga, ariko kandi anasaba abafite ubumuga kwihanganira zimwe mu nyubako zubatswe mbere zitorohereza abafite ubumuga, ndetse rimwe na rimwe bagerageza no kubikora bakabikora nabi kuburyo zishobora kongerera abafite ubumuga ibibazo. Aha yagize ati “buriya mbere hari igihe abantu banabikoraga nabi, ugasanga zirahari, ariko ugasanga nk’uri mu kagare ashobora kuhakoresha ahubwo agatura n’umutwe hasi. ibyo rero ni ukubyihanganira, ariko ni ibintu bikwiye kunozwa kandi igihugu cyose cyamaze guhaguruka kugirango abafite ubumuga ndetse n’abatabufite kuko n’abandi baturage bahakoresha twese tubyungukiremo.
Umujyi wa Ngoma ni umwe mu mijyi igaragaramo inyubako nyinshi ziri kuzamuka nshya, ariko kandi unakigaragaramo inyubako za cyera kandi zigitangirwamo service zitandukanye ku buryo zimwe muri zo zikigora bamwe mu bafite ubumuga bitewe n’icyiciro cy’ubumuga bafite. aya mahugurwa arimo bamwe mu bahagarariye abafite ubumuga mu nzego zitandukanye mu mirenge n’utugari by’akarere ka Ngoma hamwe n’abafite ubumuga ubwabo aho bari guhugurwa ku burenganzira bwa Muntu n’uburenganzira bw’abantu bafite ubumuga mu gihe cy’iminsi itatu


text:
Imyidagaduro
Meghan Markle Yahishuye Ibizazane Yanyuzemo Mu Muryango W’Ibwami Mu Bwongereza
Meghan Markle washakanye n’Igikomangoma Harry cyo mu muryango w’i Bwami mu Bwongereza, yahishuye ko mbere y’uko umwana wabo w’imfura avuka, habayeho impaka z’uburyo azaba yirabura, ibintu byamukomerekeje.
Ku kiganiro Markle w’imyaka 39 yagiranye na Oprah Winfrey kuri iki Cyumweru, uyu mugore ukomoka ku birabura yavuze ko ikiganiro ku bibazo yanyuzemo nyuma yo gushakana n’Igikomangoma cy’Ibwami mu Bwongereza, muri Buckingham Palace.
Muri byo harimo kuba ibara ry’uruhu rw’umwana wabo wari utaravuka cyabaye mu byaraganiriweho. Muri icyo gihe ngo nibwo hirengagijwe amabwiriza yagenderwagaho ibwami, Markle amenyeshwa ko umuhungu we atazahabwa icyubahiro n’izina ry’ibwami nk’igikomangoma, cyangwa ngo acungirwe umutekano.
Yakomeje ati “Urumva ntabwo agiye kwitwa igikomangoma ariko akeneye gutekana. Ariko niba uvuze ko izina rya cyami rizagira ingaruka ku kurindwa kwe, ntabwo ibi ari twe twabiteye. Ni mwe mwemeye ko bibaho, bivuze ko umwana wacu akeneye gushakirwa umutekano.”
Oprah yabajije Markle impamvu habayeho igitekerezo cyo kwambura uwo mwana izina ry’igikomangoma, niba ari ibara ry’uruhu, amusubiza ko atabashije gukurikirana ngo amenye impamvu yabyo.
Markle yanze kuvuga uwasohoye amagambo avuga ku ruhu rw’umwana we, avuga ko “byaba bibasiga icyasha cyane.”Igikomangoma Harry na we yavuze ko icyo kiganiro adashobora kugishyira hanze.
Markle yibarutse imfura ye na Harry bise Archie Harrison Mountbatten-Windsor muri Gicurasi 2019.
Harry yavuze ko umugore we atigeze ahabwa ubufasha akeneye ku bantu b’ibwami, ku buryo n’ikiganiro ku ibara ry’uruhu rw’umwana wabo kitari gikwiye na gato.
Byaje kurangira mu mwaka ushize bombi bahisemo gusohoka mu muryango w’ibwami mu Bwongereza, bajya kwiturira muri California muri Leta Zunze Ubumwe za Amerika.
Mu gihe yashimagizaga Umwamikazi Elizabeth II avuga ko agira urugwiro, Markle yavuze ko yambuwe ijambo n’abantu be ba hafi ibwami.
Markle yavuze ko muri Buckingham Palace bamubujije kimwe na Harry n’inshuti zabo kugira ikintu basubiza mu itangazamakuru, uretse gusubiza ko ibyo babajijwe byose ntacyo babivugaho, ibintu ngo byageze aho kubyakira bikamugora.
Ngo yaje kubona ko ntacyo ibwami bakora ngo barinde izina rye, mu gihe ku bandi bana bo bashobora no kwemera kubeshya kugira ngo babarinde gusigwa izina ribi.
Yakomeje ati “Buri gihe narakoraga. Nakomeje guha agaciro ubwigenge. Nakomeje kutarya iminwa by’umwihariko ku burenganzira bw’abagore. Muri make ibyabaye mu myaka ine ishize kuri twe birababaje.”
“Nakomeje gushishikariza abagore gukoresha ijwi ryabo, nyuma nza guceceka.
Winfrey yahise amubaza ati “Waba waracecete cyangwa waracecekeshejwe?”
Markle yahise asubiza ati “icyo giheruka.”
Uyu muryango witegura kwibaruka umwana wa kabiri mu mpeshyi, akazaba ari umukobwa.
Mu bindi Markle na Harry bavuze ho harimo ko yimwe ubufasha mu mitekerereze, ubwo yageze aho atekereza no kwiyahura. Ibyo ngo byamubayeho atwite, ahanini bitewe n’uburyo itangazamakuru ryo mu Bwongereza ryamwanditseho inshuro nyinshi, ibyo yita mukuharabika.
Yagize ati “Naje kubona ko byose bibaho kubera ko nkihumeka. Numvaga ntewe ipfunwe no kubivuga, by’umwihariko kubibwira Harry kubera ko nzi ibibazo yanyuzemo. Ariko nabaga nzi ko nintabivuga nshobora kubikora. Ntabwo nari ngikeneye kubaho.”
Ibyo bitekerezo ngo byamuzagamo kenshi, ariko ubwo Harry yamusabiraga ubufasha mu ngoro y’ibwami, avuga ko akeneye kujya ahantu hihariye agahabwa ubufasha kuko atigeze yiyumva atyo mu buzima bwe, baramwangiye bamubwira ko byabasiga izina ribi.
Muri icyo kiganiro hanahishuwemo ko Igikomangoma Charles, umwami w’ahazaza w’u Bwongereza, yahagaritse itumanaho ryose yagiranaga na Harry mbere y’uko muri Mutarama batangaza ko bavuye mu nshingano za cyami.
Yavuze ko icyemezo yafashe cyari mu nyungu z’ubuzima bwabo kuko yari amaze kubona aho ibintu byerekeza.
Markle yavuze ko ikintu gikomeye yicuza ari uko yabwiwe ko ibwami bazamurinda ariko ntibikorwe, ko iyo abimenya mbere aba yaratekereje ibindi yari gukora.


text:
Amagambo 4 Umwami Yesu yavuze ku isaha ya cyenda
Yanditswe na: Ubwanditsi
2018-03-30 15:03:15
Isaha ya cyenda ni isaha yarangije umubabaro ukabije w’Umwami wacu igatangiza umunezero wacu wuzuye! ni isaha y’urupfu rw’Umwami wacu rwaduhesheje ubugingo buhoraho.ni isaha y’umwijima w’icuraburindi yaduhesheje umucyo w’itangaza!
Amagambo 4 Yesu yavuze kuri iyi saha y’umubabaro ukabije
1. Eli,Eli,lama sabakitani? (Matayo 27:46)
Maze ku isaha ya cyenda,Yesu avuga ijwi rirenga ati " Eli,Eli,lama sabakitani?bisobanurwa ngo"Mana yanjye,Mana yanjye,ni iki kikundekesheje?"
Iyi saha ni ikimenyetso cy’urukundo rutangaje Data yadukunze bituma itera umwana wayo Yesu umugongo yemera ko apfa urupfu rubi kugirango twebwe ducungurwe!
2.Data,mu maboko yawe niho nshyize ubugingo bwanjye (Mariko 15:46)
Isaha y’igitambo cyaduhesheje ubugingo buhoraho!
3.Mfite inyota ,(Yohana 19:28)
kugirango ibyanditswe bisohore rwose,niko kuvuga ati"mfite inyota"
Inyota ya Yesu yahagije izindi nyota zacu zose,dusigara duhagijwe n’amazi y’ubugingo!
4.Birarangiye (Yohana 19:29-30)
Nuko benda sipongo yuzuye iyo vino isharira,bayishyira ku rubingo batayimusomesha.Yesu amaze gusoma iyo vino aravuga ati "Birarangiye"
Ibisharirira ubuzima bwacu Yesu yarabirangije!
Mwami Yesu turagushima
Wararenganye turarenganurwa, wacishijwe bugufi duhabwa agaciro,warababajwe turababarirwa,warashinyaguriwe turashimishwa,imyenda yawe yakoreweho ubufindo duhabwa umwambaro udacika(agakiza),warabambwe turabamburwa,witiranyijwe n’abajura duhabwa izina,watawe wenyine duhabwa inkomoko n’umuryango,wapfuye urupfu rubi duhabwa ubugingo.
Ku musaraba wawe banditseho ngo uri" Umwami w’abayuda ",twebwe ku mitima yacu handitseho ngo" uri umwami n’umukiza w’ubugingo bwacu"
Mugire Pasika
[email protected]


text:
Kaje yari yishimye ahabwa amasakramentu ya mbere.Ajya gukomezwa yakwikiye ikoti na karuvati ngo na we ageze ikirenge mu cy’abakuru.Yajyaga mu misa kenshi yumva abikunze.Uko iminsi ishira na byo bigenda bimuvamo kuko abakuru bafite ahandi bahurira hatari aho.
Akazi yakabonye afashijwe n’umukateshisiti wamwigishije. Aragakora karamuhira.Yakoranaga n’umukobwa wakiriye agakiza;buri kintu cyose akabanza gusenga ahumirije n’amaboko yayamanitse.Kaje akabireba agasekera ku mutima.
Kera kabaye baje guhuza urugwiro bemeranywa kurushinga.Mu kubana,bari bahujwe no gutinya Imana ku buryo butandukanye.Zayina yaraturaga akayivuga mu izina naho Kaje akabura icyo arenza ku masengesho yafashe mu mutwe.
Yatangazwaga no kubona umugabo amuherekeza mu Rusengero kabiri mu kwezi ariko ntamusabe ko na we bajyana mu Kiliziya.Umunsi umwe amubaza niba bishoboka ko bagabana ibyo byumweru mu rwego rwo gusangira ukwemera.
Kaje, ati « Ibintu byo muri Kiliziya gatolika biragoye,sinzi ko byagushobokera!Ariko niba ubishaka uzaze ».Muri ibyo byumweru bakajyana aho bashengerera Ukaristiya nyuma ya Misa.Zayina aza gusanga ubwo buryo bwo gusenga ari ubw’igiciro gikomeye.
Inshuti zabo zo muri Emmanuel(Communauté de l’Emmanuel)zaje kubasura,zibamenera irindi banga ryo guhimbaza Imana no kuramya.Kuva ubwo Kaje amenyera Izina rya Kristu naho Zayina ahasanga ibisa n’ibyo mu Rusengero.Nuko bavira inyuma rimwe,barakataza pe!
Bagenzi babo batinyaga kubabaza uko ibyo bintu byabajemo. Nyamara mu biganiro byabo ntibashidikanyaga gukomoza ku mbaraga z’ukwemera mu guhindura isura y’ubuzima.Babyaye uburiza abaturanyi bamaze kubamenyera kuri iyi mvugo yagengaga imibereho yabo :nta nyungu yo kuba umukristu utemera.Amasomo yo kuri iki cyumweru yabidufashamo,cyane cyane irya kabiri:
« Ibyo byose byampeshaga agaciro,nasanze ari igihombo,kubera Kristu.Ndetse nsanga ko ibintu byose ari igihombo ubigereranije n’icyiza gisumba byose aricyo kumenya Umwami wanjye Yezu Kristu.Kubera we nemeye guhara byose no kubyita umwanda,kugira ngo nunguke Kristu,maze nzamusange ntishingikirije ubutungane bwanjye bukomoka ku Mategeko,ahubwo mfite ubutungane bukomoka ku kwemera Kristu,buva ku Mana,bukaba bushingiye ku kwemera.
Igisigaye ni ukumumenya,We wazukanye ububasha,no kwifatanya na We mu bubabare bwe,ndetse no kwishushanya na we mu rupfu rwe,kugira ngo nibishoboka,nanjye nzagere ku izuka mu bapfuye.Si ukuvuga ko ubu ibyo nabigezeho,cyangwa ko naba narabaye intungane,ahubwo ndatwaza ngo nsingire Yezu Kristu,mbese nk’uko na we ubwe yansingiriye.
Koko bavandimwe,sinemeza ko nabigezeho;icyo mparanira ni kimwe gusa:ibyashize ndabyihorera nkihatira ibizaza.Ntwaza rero ngana intego,ya ngororano Imana iduhamagarira mu ijuru muri Kristu Yezu. »(Filip 3,7-14).
Andi masomo ni Izayi 43,16-21 na Yohani 8,1-11.Icyumweru cyiza kuri buri wese.
P.B


text:
Igihe ni ikintu gihenze Imana yaduhaye. ku bijyanye n’umurimo, abantu bagena cyangwa bagenerwa umushahara bagendeye ku masaha bakoze. Agaciro k’igihe karumvikana kuri buri wese ariho usanga abantu bihuta ngo badakerererwa mu nama n’ahandi.
Igihe ni icy’agaciro kuri twese, uko igihe kiba gito, niko kirushaho guhenda cyangwa kugira agaciro kenshi. Hano hari impamvu zigaragaza ko igihe gifite agaciro gakomeye:
Igihe gifite agaciro kuko Imana yagikoresheje igena ubuziraherezo
Salomo yanditse igitabo cy’umubwiriza igice cya 3:11 asobanura byinshi bijyanye n’igihe “ikintu cyose yakiremye ari cyiza mu gihe cyacyo. Kandi yashyize ibitekerezo by’igihe cy’iteka mu mitima yabo, uburyo umuntu atabasha gusesengura imirimo Imana yakoze uhereye mbere na mbere ukazageza ku iherezo”
Mu gihe twifuza ubuzima bw’iteka, dushaka kubana n’Imana ihoraho. Ibyo dukora ubu dukiranuka nibyo bigena ko tuzabaho ubuziraherezo. Igihe cyacu hano ku isi kidufasha kwiyunga n’Imana binyuze muri Yesu Kristo . igihe gifite agaciro kuko muri cyo tugira ububasha bwo kwizera Kristo bityo tugacika umubabaro w’iteka ryose uzaba ku banyabyaha.
Igihe gifite agaciro kuko ari kigufi
Ni iki? Muri igihu kiboneka umwanya muto kigahera ko kigatamuka (Yakobo 4:14) igihe ni cyiza ariko tugifite ari gito, kandi gihita vuba. Imana yateguye umunsi wo kuvuka n’uwo gupfa ku buryo nta n’isegonda na rimwe rigomba kurengaho ku gihe cyagenwe.
Ikibabaje, bamwe muri twe dupfusha igihe cyacu ubusa ndetse n’amahirwe tubonye bitewe na kamere y’ubupfapfa. Mwanditsi wa Zaburi 90 yarvuze ati: "utwigishe kubara Iiminsi yacu uburyo bwo gutunga umutima w’ubwenge"
Dukeneye kwigishwa kuba abanyabwenge tukamenya gukoresha neza igihe Imana yaduhaye. Bityo reka dusabe Imana itwigishe kubara iminsi yacu ndetse n’umutima w’ubwenge.
Byaba bibaje cyane niba tumara ubuzima bwacu bwose dukora cyane kugirango tubone imidali n’andi mashimwe bizashira, ubukire bwo mu isi ntiburamba
Bityo, kuko igihe gihenze kandi ari gito, reka dukoreshe igihe cyacu mu bwenge duhesha Imana icyubahiro tuzabashe kubana nayo ubuziraherezo.
Igihe gifite agaciro kuko tutazi icyo dufite uko kingana
Ni umugisha ukomeye uvuye ku Mana kumenya igihe tuzapfira. Ahubwo usanga duhora duhangayitse nyamara umwanditsi wa Zaburi atubwira ko tudakwiye kwibwira iby’ejo kuko buri munsi uzana ibyawo. Ubwenge bwacu n’ubunararibonye ntibushobora kutubwira igihe dufite uko kingana. Reka rero twite ku gihe cyacu kandi tugikoreshe uko bikwiye.
Marc Levy yaravuze ati: “ niba ushaka kumenya agaciro k’umwaka, baza umunyeshuri watsinzwe isomo agasibira. Niba ushaka kumenya agaciro k’ukwezi, baza umubyeyi wabyaye umwana udakuze. Niba ushaka kumenya agaciro k’isaha imwe, baza abakundana bategereje guhura. Niba ushakakumenya agaciro k’umunota umwe, baza umuntu wabuze bisi. Niba ushaka kumenya agaciro k’isegonda, baza umuntu urokotse impanuka y’imodoka”
Uzamenya agaciro k’igihe, numara kumenya ko udafite igihe kirekire, reka tumenye gukoresha igihe cyacu neza nk’abakristo tunezeza Imana kugirango tuzashobozwe kubana nayo ubuziraherezo tutakirukanswa n’igihe.
Source: wwwchristiantoday.com


text: Nuko Yezu ava aho, afata ku nkombe y’inyanja ya Galileya. Azamuka umusozi, nuko aricara. Abantu benshi baramusanga, bazanye abacumbagira, ibimuga, impumyi, ibiragi n’abandi benshi, babashyira imbere ye arabakiza. Nuko rubanda baratangara babonye ibiragi bivuga, ibimuga bikize, abacumbagira bagenda, impumyi zibona, maze basingiza Imana ya Israheli. Yezu ahamagara abigishwa be, arababwira ati «Iyi mbaga nyifitiye impuhwe, kuko hashize iminsi itatu bankurikiye, kandi bakaba badafite ibyo barya. Kubohereza bashonje simbishaka; hato batagwa mu nzira.» Abigishwa baramubwira bati «Turakura he muri ubu butayu imigati ihagije abantu bangana batya?» Yezu arabaza ati «Mufite imigati ingahe?» Baramusubiza bati «Irindwi, n’udufi dukeya.» Nuko ategeka rubanda kwicara hasi. Hanyuma afata ya migati irindwi na ya mafi, ashimira Imana, arayimanyura, maze ayiha abigishwa be, bayiha rubanda. Bose bararya barahaga. Nyuma bakoranya ibisate bisigaye, byuzura inkangara ndwi!


text:
Aborozi b’inka bakangurirwa kwitabira guteza intanga mu rwego rwo kugira ngo bavukishe inka za kijyambere ndetse bakumire indwara zakwirakwiraga bitutse ku kujyana inka za bo ku mpfizi.
Bamwe mu bahinzi mu karere ka karongi ariko bavuga ko batigeze bakangurirwa ibyo gutera intanga bakavuga ko bari bazi ko bigenewe abazihawe muri gahunda ya “girinka”.
Umworozi witwa Odette Ahobantegeye utuye mu kagari ka Kibirizi ko mu murenge wa Rubengera yavuze ko amakuru yo guteza intanga n’ibyiza byabyo nta wigeze abibakangurira agakeka ko ari gahunda igenewe abahawe inka muri gahunda ya leta ya “Girinka”. yagize ati ”Nta muntu wigeze udushishikariza ibyiza byo guteza intanga tubyumva gutyo ngo atubwire niba guteza intanga ari byiza cyangwa niba bitandukaniye no kujyana ku kimasa…wenda abo baba barazihawe bo bashobora kubibwirwa”.
Abitabira guteza intanga bagaragza ko nubwo hari gihe inka iterwa intanga ntifate, muri rusange ariko bigira akamaro gakomeye n’itandukaniro no kujyana ku kimasa bisanzwe. Alex Turaturaniwe ukorera ubworozi, mu murenge wa Bwishyura agira ati “ inka yavutse ku ntanga igura amafaranga menshi kuko iba ari nini kandi iyo uvukishije inyana uba witeguye kuzajya ubona umukamo utubutse igihe nayo izajya iba yabyaye”.
Ubuyobozi buvuga ko bagerageza gukangurira abaturage ibyiza byo guteza intanga gusa ngo hari na gahunda yo guhugura abakozi bo mu tugari bize iby’ubworozi bakajya bunganira ba veterinaire b’imirenge. Agira ati “gutera intanga birakorwa kandi biritabirwa ariko twatanze ibitekerezo muri MINAGRI ngo abaturage bigishwe gutera intanga, ariko númukozi ushinzwe iterambere ryákagali na we akigishwa gutera intanga…ni ikintu kizihutisha iterambere inka zose zigaterwa intanga”.
Muri rusange inka zirenga 2,700 zatewe intanga mu karere ka karongi hose guhera mu Ugushyingo 2016. Muri zo 92 % zarafashe. Ibi bikaba bingana na 65 % mu mihigo kuko ngo bagombaga gutera nibura inka 3,900.


text:
Imitako Imitako nashizeho yerekana ibyiyumvo byanjye. Irampagarara nkumuhanzi, umushushanya kandi nkumuntu. Imbarutso yo gukora Poseidon yashyizwe mumasaha yumwijima mubuzima bwanjye ubwo numvaga mfite ubwoba, intege nke kandi nkeneye kurindwa. Mubanze nateguye iki cyegeranyo kugirango gikoreshwe mu kwirwanaho. Nubwo icyo gitekerezo cyagabanutse muri uyu mushinga, iracyahari. Poseidon (imana yinyanja na "Isi-Shaker," ya nyamugigima mumigani ya kigereki) nicyegeranyo cyanjye cya mbere kandi kigamije abagore bakomeye, kigamije guha uwambaye imbaraga nimbaraga.
Izina ry'umushinga : Poseidon, Izina ryabashushanya : Samira Mazloom, Izina ry'abakiriya : samirajewellery.
Iki gishushanyo cyiza nuwatsindiye igihembo cya zahabu mugihe cyo kumurika ibicuruzwa no kumurika imishinga yo gushushanya. Ugomba rwose kubona ibihembo bya zahabu byatsindiye abashushanya ibishushanyo mbonera kugirango uvumbure ibindi byinshi bishya, bishya, byumwimerere kandi bihanga ibicuruzwa byo kumurika nibikorwa byo gushushanya imishinga.


text:
Muraho neza, amakuru y’iminsi? Kimwe mu bintu twabonye bifasha kugira imisatsi miremire ni ugusuka. Iyo wasutse imisatsi yawe ntango uba uyisokoza bityo bikayirinda gucika mu gihe ibisuko bikirimo. Ikibazo kijya kivuka mu guhambura ibisuko, ugasanga ya misatsi itari yaracitse nibwo icikiye rimwe yose. Uhambuye neza ku buryo imisatsi utayica, nibyo byafasha imisatsi yawe gukomeza kuba miremire. Reka rero turebere hamwe ibintu bitandukanye byagufasha guhambura neza nyuma yo kumarana ibisuko igihe kirekire. Gusigaho amavuta Ikintu cya mbere gifasha kugabanya gucika nugusiga…
Kwiyitaho ufite umwanya muto19/01/2021
Muraho neza, amakuru yanyu? Uyu munsi reka tuganire nk’abantu tuba dushaka kwiyitaho ariko dufite umwanya mucye. Yaba ari ukubera akazi, ishuri, urugo ugomba kwitaho cyangwa byose icyarimwe akenshi usanga hari igihe twiburira umwanya wo kwita kuri twebwe. Iyi nkuru turarebera hamwe ibintu wakora bikagufasha gukoresha akanya kawe gato neza uko bishoboka kose. 1) Koga kare Nimba uri umuntu woga wirukanka cyane nta mwanya rimwe na rimwe usiganwa no kudacyererwa nkanjye, kwiyemeza kujya muri douche kare kurushaho byadufasha. Kwita ku ruhu…
Muraho, amakuru yanyu? Ku rubuga rwacu dufiteho inkuru zijyanye n’imisatsi nyinshi harimo uko wakuza imisatsi yarekeye gukura, amavuta akiza imvuvu akanakuza imisatsi, kudfriza neza ntuce imisatsi yawe ndetse nizindi nyinshi. Muri izi nkuru usanga akenshi tuguma tugaruka ku kuntu amavuta yoroshya imisatsi afasha mu kudacika kw’imisatsi. Gusa hari igihe usanga kongerera imisatsi ingufu bicyenewe kurushaho. Niba uri umuntu ufite imisatsi idakomeye mu byukuri, namavuta yoroshya imisatsi uyakoresha ariko ukaba ubona imisatsi yawe icyo icyeneye ari imbaraga, iyi nkuru ni iyawe.…
Muraho muraho, amakuru y’iminsi? Uyu munsi reka tubatse,tubafitiye uburyo 10 bwo gufunga amarasita busobanutse busirimutse rwose! Hashize iminsi tubasangije uburyo 15 bwo gufunga ibisuko, reka noneho tunabongeze izindi mubahe neza. 1) Gufunga amarasita ugasiga uturasita imbere 2) Chignon wajyana mu bukwe 3) Gufunga amarasta yo mu misaya agahura 4) Chignon yo hejuru iziritseho amarasta hasi 5) Kurekura uturasta twimbere nta chignon 6) Fishtail braid ponytail Ushaka kumenya uko wasuka icyo gituta bita fishtail wakanda hano. 7) Gutegamo agatambaro neza 8)…
Muraho neza, inkuru y’uyu munsi yasabwe numwe mu bantu bakurikira urubuga rwacu kuri facebook. Yatubajije amoko atandukanye ya dreads umuntu yasuka adaca umusatsi. Muri iyi nkuru twabashakiye amakuru ku bwoko bwazo, niba uri umuntu uzikunda ukaba ushaka kubona amoko yazo atandukanye ukanasobanukirwa izakubera nziza bitewe nubuzima bwawe ndetse namikoro ufite, iyi nkuru ni iyawe. Iyi nkuru ubwayo ntango isubiza ikibazo cyose Jullienne yari yabajije. Niyo mpamvu mu minsi iri imbere tuzagenda twandika izindi nkuru zikomeza kumusubiza. Mu nkuru ikurikira tuzababwira…
Muraho, amakuru yanyu? Nizereko mumeze neza. Uyu munsi twabashakiye inkuru y’umuhindekazi utwereka amavuta asiga mu misatsi ye akamurinda imvuvu, agatuma imisatsi ye ikura ndetse akanatuma idacika byoroshye. Nimba wumva wifuza kugera kuri kimwe muri ibi bintu, soma inkuru urebe uko abigenza. Uko avanga amavuta Afata amavuta ya coconut naya olive akayavanga, ingano yayo wakoresha byaterwa n’imisatsi ufite uko ingana. We kuko imisatsi ye igera ku kibuno kdi irambuye akoresha ibiyiko bitatu bya coconut oil nibiyiko bitatu bya olive oil. ubundi…
Muraho neza, amakuru y’iminsi? Inkuru y’uyu munsi yasabwe numwe mu bantu bakurikirana urubuga (page) rwacu rwa facebook. Ku bantu bafite imisatsi yacitse mu misaya twabashakiye uburyo bwihuse bwo kuyikuza ukoresheje ibintu usanganywe mu rugo. Video turi burebereho uyu munsi ni uyu mukobwa ukoresha amazi y’umuceri ku misaya ye ngo imisatsi yaho igaruke. Amazi y’umuceri ni ikintu abantu benshi bashobora kubona batarinze bajya kugura. Mbere yo kureba uko yayakoresheje reka tubanze tumenye akamaro k’amazi y’umuceri ku misatsi. Akamaro k’amazi y’umuceri Amazi…
Kudefriza imisatsi neza nticike ??♀17/07/2020
Imisatsi yarekeye gukura icyo wayikorera03/07/2020
Muraho neza, nizereko mumeze neza. Inkuru tubafitiye uyu munsi ni iyabantu imisatsi yabo yarekeye gukura. Uyu mwaka utangira, twanditse inkuru yibintu wakora ngo ugire imisatsi miremire. Gusa nzi neza ko hari igihe ibintu byose bavuga uba ubikora ariko ukabona wapi. Tuvuge imisatsi igakura ikagera ku ntugu yarangiza igahagarara, ugatangira gushyiramo vitamin igakuraho ho gato nanone ikongera igahagarara. Video yuyu munsi ni iyumukobwa udusobanurira impamvu imisatsi ihagarara ahantu ikanga kuharenga nicyo wabikoraho. Ubusobanuro agiye kuduha ni ikusanya ryubushakashatsi (scientific studies) bwakozwe…
Muraho, uyu munsi reka tubereke insokozo 15 wakora ku misatsi ya naturel. Nyuma yuko inkuru y’uburyo 15 wafunga ibisuko bugezweho ikunzwe cyane na benshi, twifuje kubereka uko wakomeza kurimba ku mutwe nyuma yo guhambura mu gihe ufite imisatsi ya naturel. Ku bantu bafite imisatsi idefrije, ntimugire ikibazo namwe tuzazibashakira. Kuri buri nsokozo, turabereka iphoto yerekana uko style irangira isa ubundi munsi yayo dushyireho video yo kuri YouTube yerekana uko wabikora. Bityo iyo wakunze wayireba ukayikora. Twagerageje gushaka ama style akozwe…


text:
Kutamenya ururimi rw’amarenga byatumye ananirwa kwigisha abashaka gusezerana
Umunyamabanga Nshingwabikorwa w’Umurenge wa Mushonyi mu Karere ka Rutsiro, Mwenedata Jean Pierre, avuga ko abantu bafite ubumuga bwo kutumva no kutavuga bahura n’ibibazo byinshi birimo kudahabwa serivisi uko bayifuza kubera ikibazo cyo kutamenya ururimi rw’amarenga, akemeza ko na we yayaniwe gusezeranya abafite ubwo bumuga yitabaza uturutse i Kigali.
Izo ni imbogamizi zishobora kuba zarageze ku muyobozi uwo ariwe wese ukora mu nzego zitandukanye wahuye n’umuntu ufite ubumuga bwo kutumva no kutavuga akabura uko amuha serivisi amushakaho, bitewe no kudahuza ururimi kereka abasobanukiwe n’ururimi rw’amarenga akoreshwa n’abafite ubumuga bwo kutumva no kutavuga.
Mwenedata atanga ubuhamya bw’ibyamubayeho bigaragaza imbogamizi abayobozi batandukanye bahura nazo bigatuma bagorwa no gutanga serivisi bakeneweho kandi bifuzaga kuyitanga ariko ntibikunde, nk’uko na we byamubayeho.
Agira ati “Urugero rumwe rwambayeho, ni uwaje gusaba serivisi yo gushyingirwa nk’undi Munyarwanda uyemerewe, nk’uko itegeko ribigena abanza kwigishwa, nyuma y’icyumweru tukamusezeranya twabanje kumuranga. Mu gihe cyo kwigisha byabaye ikibazo, biza kurangira mbona abandi bumva ibyo bigishwa ariko we ibyo yakabaye yigishwa ntakintu yamenyemo, nagize amahirwe kuba nari nzi umuntu uzi abantu bazi indimi z’amarenga baradufasha, tuza kumuha igihe cyo kumwigisha, tumugenera umunsi wo kumusezeranya ariko byafashe igihe kuko uwasemuraga yaturukaga i Kigali”.
Akomeza agira ati “Byaba byiza uru rurimi rwigishijwe hirya no hino, twese tukarwiga kuko si serivisi akenera gusa kuko ajya mu isoko kandi naho ntibaruzi, akenshi bifashisha abo mu muryango we ariko nabo ntibamuvugira amarangamutima ye, kwigisha ururimi rw’amarenga birakenewe cyane”.
Mwenedata agaragaza ko abafite ubumuga bwo kutumva no kutavuga bagomba kugira amategeko abaranga by’umwihariko, agatanga urugero mu gusezerana mu murenge imbere y’amategeko ku bagiye kubana ko mu gihe urahira asabwa gufata ku idarapo ry’igihugu, hari uburyo bafasha abafite ubumuga bwo kutumva no kutavuga nko kumwambika idarapo hanyuma hagashakwa umufasha umubwira indahiro nawe agakoresha amarenga, gusa ikigoye nuko abantu bafite ubumuga bwo kutumva no kutavuga amarenga ahuriweho benshi batayazi.
Mu karere ka Rutsiro habarirwa abafite ubumuga bwo kutumva no kutavuga 120 ariko ubu ababarirwa mu mirenge ine ya Gihango, Ruhango, Gishonyi na Musasa bamaze kwishyira hamwe bishingira Koperative ibafasha kwiteza imbere.
Zimwe mu mbogamizi iyi koperative yahuye nazo ni uburyo bwo guhura bakaba bakumvikana ku myanzuro bitewe nuko batazi ururimi rw’amarenga bakoresha bose bakaba bakumva ibintu kimwe.
Biyambaje umuryango RNUD ‘Rwanda National Union of the Deaf’ ubashakira ababigisha ururimi rw’amarenga mu gihe cy’amezi atatu bikazabafasha guhuza ibitekerezo ndetse no gushobora kuzajya basaba servisi bijyanye n’ururimi rw’amarenga.
Umunyamabanga nshingwabikorwa wa RNUD, Munanira Samuel, avuga ko batazafasha gusa abafite ubumuga bwo kutumva no kutavuga ahubwo n’abayoozi n’abandi bashaka kwiga urwo rurimi rw’amarenga bazigishwa.
Ati “Kwigishwa ururimi rw’amarenga bizakuraho imbogamizi bari bafite mu gusaba servisi no gutanga amakuru aberekeye, ibi bizatuma n’abashaka kubafasha bashobora kumvikana kuko ubusanzwe kutamenya ururimi rw’amarenga byababeraga imbogamizi ku gufata imyanzuro no gutanga amakuru”.
Umuyobozi w’Akarere ka Rutsiro, Ayinkamiye Emmerance, avuga ko yishimiye kuba abafite ubumuga bwo kutumva no kutavuga bagiye kwigishwa ururmi rw’amarenga, akavuga ko bizafasha n’abayoozi kurwiga kugira ngo bashobore kujya bavugana n’abafite ubumuga mu gihe babasanze babasaba serivisi.
Mu Rwanda abafite ubumuga bwo kutumva no kutavuga babarirwa mu bihumbi 50, cyakora ubuyobozi bwa RNUD buvuga ko abagaragara ari ibihumbi bibarirwa muri 30, mu gihe abandi bagihishwa mu rwego rwo guhezwa.
Munana agira ati “Mu gihugu abafite ubwo bumuga barenga ibihumbi 50, ariko ababoneka bagera ku bihumbi 30, abandi baba barahishwe barahejwe kuko batazi ururimi ngo bigaragaze. Naho imbogamizi dufite ni ukumenya kuvugana n’abandi, guhabwa servisi, kuko abafite ubumuga bwo kutumva no kutavuga ntibahabwa servisi kubera ikibazo cy’ururimi rw’amarenga, haba mu nzego z’umutekano, ubugenzacyaha, inkiko, ubuvuzi, uburezi no mu nzego z’ibanze”.
Munanira avuga ko hakenewe ubuvugizi kugera no ku babyeyi kuko babona abafite ubumuga bwo kutumva no kutavuga nk’abantu badafite agaciro kandi bafashijwe bashobora kugira uruhare mu iterambere ry’igihugu.
Munanira avuga ko abafite ubumuga bwo kutumva no kutavuga nubwo hari abagira amahirwe yo kwiga ngo baracyakorerwa ihohoterwa ryo kudahabwa imirimo, kuko abakoresha batumva uko babakoresha ndetse ntibizere ko bashoboye.
Ibitekerezo ( 1 )
Inkuru ibabaje cyane.Ariko mu isi nshya dusoma henshi mu ijambo ry’imana,uburema bwose buzavaho nkuko Yesaya igice cya 35 imirongo ya 5-6 havuga.Ndetse n’ibindi bibazo byose bizavaho burundu.Gusa iyo paradizo abazayibamo ni abantu bumvira imana gusa,kubera ko abakora ibyo imana itubuza izabakura mu isi ku munsi w’imperuka.


text:
Aya masezerano yasinywe hashingiwe kuri gahunda y’iterambere rirambye NST1, aho u Rwanda rwifuza ko byibuze buri mwaka hazajya hahangwa imirimo isaga 2140000.
DHL Rwanda ni ikigo cy’ubwikorezi mpuzamahanga ariko gifite intego zo guhuza abantu benshi muri gahunda zitandukanye zirimo GoTeach, GoHelp, GoGreen, na GoTrade kivuga ko cyahisemo gukorana n’umuryango wa SOS Rwanda kuko ufite imigambi yo guteza imbere umwana cyangwa urubyiruko mu buryo bwose.
Umuyobozi wa DHL Rwanda, Julie Mutoni yagize ati “Mu by’ukuri iyo urebye ubushomeri muri Afurika bugenda bwiyongera guhera muri 2012, aho usanga umuntu umwe muri batanu b’urubyiruko nta kazi afite, uburezi cyangwa amahugurwa.”
“Rero binyuze muri ubu bufatanye na SOS Rwanda, muri gahunda ya GoTeach twizeye ko tuzabasha kongerera ubushobozi urubyiruko rw’u Rwanda binyuze mu kubaha ubumenyi, amahugurwa babasha gukoresha mu buryo butandukanye cyane ko hari imirimo myinshi bashobora guhanga. Tuzajya kandi tubaha n’imenyereza mwuga [stage] kugira ngo babashe kubona nayo mahirwe yo kwagura ubumenyi.”
Yakomeje uvuga ko SOS Rwanda ari umuryango mwiza wo kubafasha kugera ku ntego biyemeje yo kugira uruhare mu iterambere ry’urubyiruko cyane ko isanzwe ibasha kubonana n’urubyiruko mu buryo bunyuranye.
Ikindi ni uko DHL na SOS basanzwe bagirana ubufatanye ku rwego mpuzamahanga bityo ko no mu Rwanda bagombaga kugira iyo mikoranire myiza.
Uretse ubumenyi kandi Mutoni yavuze ko binyuze muri ubu bufatanye bazajya bareba igishoboka mu gufasha urubyiruko by’aba kubafasha kubona igishoro, kubigira imishinga cyangwa kubungura ibitekerezo ku mishinga yabo.
Umuyobozi wa SOS Rwanda, Eghosa Erhumwunse, yashimangiye ko ubu bufatanye buje mu gihe nyacyo, anemeza ko buzatanga umusaruro ku rubyiruko rw’u Rwanda.
Ati “Ni ibya gaciro kuri SOS Rwanda cyane ko dusanzwe duha ubushobozi urubyiruko bwo gukoresha imbaraga zabo mu kwihangira imirimo. Dukeneye ko bagira umusaruro kandi ugamije impinduka mu iterambere."
"Gukorana na DHL Rwanda birumvikana ko urubyiruko rwinshi ruzabasha kubona amahugurwa n’inama zabafasha kugira ubumenyi bw’ibanze bukenewe ku isoko ry’umurimo. Twese hamwe rero intego yacu ni ukubaka ejo heza aho nta muntu n’umwe ukwiye gusigara inyuma.”
Ubufatanye bwa DHL na SOS hirya no hino ku Isi burasanzwe binyuze muri iyi porogaramu ya GoTeach, aho byibuze buri mwaka abarega 1300 babona imirimo, binyuze muri gahunda zinyuranye zo kubaka ubushobozi bw’urubyiruko, guhugurwa, kwigisha no gutanga umuyoboro mwiza kubijyanye no kunza umurimo.
Kuva muri 2012 abarenga 600 bo muri SOS bahawe imenyerezamwuga mu kigo DHL mu gihe abasaga 40 muri bo bamaze kugirwa abakozi b’iki kigo.


text:
Inyigisho yo ku wa 30 Ukuboza 2014, Igihe cya Noheli
Muri iyi minsi mikiru ya Noheli Ijambo ry’Imana rirakomeza kutugezaho amateka y’ukwigira umuntu kwa Jambo. Abantu banyuranye bayobobowe na Roho mutagatifu babonye mu mwana Yezu Umukiza Imana yari yarasezeranije umuryango wayo.
Mu Ivanjili ya none , umuhanuzikazi Ana wiberegaho mu isengesho ritaretsa asobanuriye abari aho iby’uwo mwana. Kuba hafi y’Imana mu isengesho byamuhaye ubushobozi bwo kubona ibyo abandi batabona. Mu gice kibanza (Lk 2,35), tubonako n’ababyeyi be batangazwaga n’ibyavugwaga kuri uwo mwana. Kandi tuzi ko bari barahishuriwe byinshi kubimwerekeyeho. Nyamara ibimuvugwaho ntibihwema gutangaza. Birumvikana ko uretse abari barahawe urumuri rudasanzwe nka Ana byari bigoye kumva ko mu ruhinja babonaga habamo umukiro wa Israheli. Ni ko Imana ikora mu byoroheje ivanamo ibitangaza.
Turi mu mpera z’umwaka dutangira undi ni akanya ko kwereka Imana imigambi yacu.
-
Kuki abandi batabonaga nk’ibyo Ana yabonaga?
Gutuza, gusenga no gusiba bitanga imbaraga zidasanzwe. Nta gushidikanya ko aribyo byatumye Ana abona ibyo abandi batabona. Uretse kandi no mugihe cy’ivuka rya Yezu mu gihe cya Ana, Imana itwigaragariza ku buryo bwinshi no muri benshi. Kubona Imana mu biremwa byayo bisaba kuba dutuje muri twe. Batubwira ko Ana “ atavaga mu Ngoro, agakorera Imana umunsi n’ijoro, asiba kurya kandi asenga” (Lk 2,37).
Ubuzima bwo guhora ashengereye Imana mu ngoro yayo, bwahinduye uburyo bwo kubona. Nta gushidikanya ko ubuzima bw’isengesho buhindura byinshi mu mibereho y’ubuhagurukiye. Ubwiza bw’Imana twarangamira irabudusiga maze tukareba ku buryo budasanzwe. Kandi umuntu wasabanye n’Imana ashobora kubengerana ubwiza bwayo nka Musa:
“ Musa amanuka ku musozi wa Sinayi …Ubwo yamanukaga, ntiyari azi ko mu ruhanga rwe harabagiranaga kuberako yaganiriye n’Uhoraho.” (Iyim 34,29)
N’ubwo bitadukundira kwibera mu Ngoro nka Ana kuko dufite ubutumwa n’inshingano zinyuranye ariko tubone akanya ko kuganira n’Uhoraho. Nta kindi cyadushoboza kubona ubwiza bw’Imana mu biremwa byayo bityo ngo tubashe kubikunda, uretse kuganira na yo kenshi.
-
Ntimugakunde isi n’ibyo ku isi
Iyo Mutagatifu Yohani atubwira ati “ ntimugakunde isi n’ibyo ku isi” ntabwo aduhamagarira kwanga aho dutuye. Isi Yohani atubwira ni ibiremwa byose byagomeye Imana bikoreshwa na Sekibi. Muri make aradusaba kwirinda abakoreshwa na Sekibi. Ikigorana rero ikibi kiriyoberanya, kugitahura bigasaba kwigiramo urukundo rw’Imana.
“Isi irayoyoka hamwe n’irari ryayo”. Ibi ni ubuzima tubamo. Iby’isi bidukurura bigasa nk’aho ari byo tubereyeho. Ibi by’isi bituma abantu bamarana ntawubiheza. Kuyoyoka kwabyo ni uko bidafatika, sindumva umuntu waba abifite ngo bimuhe gutunganirwa. Ahubwo ubanze ahari uko byiyongera ariko n’irari rya byo ryiyongera. Ng’uko kuyoyoka kwabyo kuko ntibimara inyota. Ni ugushaka ubukungu nyabwo rero.
3. “Niba Nyagasani abishatse tuzabaho, kandi dukore ibi na biriya”
Ubu turi mu mpera z’umwaka (uko twabyumvikanyeho); abantu benshi bagasubira mu migambi yabo bakongera bakiyemeza n’ibindi. Abandika bagura ajenda nshya imigambi mishya bakayandika ku mapaji abanza. Wakwandika, utakwandika buri wese ku rwego rwe yiha gahunda. Mu migambi dufata twibuke uw’ingenzi wo kunoza umubano wacu n’Imana no kuyereka imigambi yacu yose. Imigambi yose ufata ujye ubanza uyereke Imana, urebe niba ibyo utegenya bihuye n’ugushaka kwayo, ntidukore ibyo Mutagatifu Yakobo atubuza.
Nuko rero namwe abavuga muti “ Uyu munsi, cyangwa ejo, tuzajya mu mujyi uyu n’uyu, tuzahamare umwaka, ducuruze kandi turonke inyungu” nyamara mutazi uko muzamera;…aho mwagize muti “Niba Nyagasani abishatse tuzabaho, kandi dukore ibi na biriya” ahubwo murirata muteganya ibintu bikomeye mutazageraho. Bene ubwo bwirasi ni bubi. (Yak 4, 13-16)
Nyuma yo kwishima ko umwaka urangiye. Hari impamvu nyinshi zo kwishima bitewe n’ibyo twagezeho ariko hari na benshi bishima kubera ko abandi bishimye. Birashimisha cyane kubona abantu benshi bishimye kubera ko n’abandi bishimye .
Nganira, nigeze mbaza umukristu muri paruwasi nabonaga yishimye cyane ku Bunani. Nti “ Ese ko mbona wakeye kandi wishimye habaye iki ?” Ati”ni umwaka mushya “. Nti “ubirebera he se, birihe ko umwaka warangiye hagatangira undi ukaba wishimye cyane?“. Ati” Padi wabona abantu bose bishimye, ukabuzwa n’iki kwishima?”. Umwaka kurangira cyangwa gutangira n’ibyo abantu bumvikanyeho. Igishimisha kandi gitangaje kirimo ni ukuntu abantu benshi bashoboka baba bakoze iyo bwabaga ngo bishime “kubera umwaka mushya muhire”. Iyaba Ubunani bwahoragaho, abantu bakabasha guharanira ibyishimo rusange. Kandi impamvu zo kwishima na zo ntizibuze.
Tuzirikane na none abatazabasha kwishima kubera impamvu zinyuranye: abarwayi, ababaho mu bwigunge, abari kure y’ababo, impunzi, abapfushije ababo, abafunze, abari mu ntambara, n’abagwiriwe n’impanuka…. Muri ibyo byishimo byacu tubaragize Imana.
Duharanira ibyishimo bya rusange dushyize hamwe, ibyishimo bitubakiye ku by’iyi si , mbifurije mwese umwaka mushya muhire wa 2015. Mu migambi myiza mwiyemeza uw’ibanze uzabe uwo kubona ishusho y’Imana muri bagenzi bacu.
Ibyo tuzabishobozwa no kuganira na yo kenshi nta kabuza tuzahorana uruhanga rukeye.
Padiri Karoli HAKORIMANA


text:
Nyamara abahanga mu by’ubuzima berekana ko hari ababikora nabi batabyitayeho, ibintu bishobora kubagiraho ingaruka mu buryo bumwe cyangwa ubundi, harimo nko kuba bagira uburwayi mu myanya isohora inkari, kugira ibisebe mu kibuno ndetse n’uburwayi bwa hémorroïdes .
Hari uburyo buboneye abashakashatsi bagaragaza ko icyo gikorwa cyagakozwemo, ku buryo byatuma intego y’isuku igerwaho kandi ntihagire ingaruka mbi zikugeraho.
Koresha urupapuro rworoshye
Kugira ngo igikorwa cyo kwihanagura kigende neza bisaba ko ugikora wifashishije urupapuro rw’isuku (papier hygiénique) rworoshye kandi rumeze neza. Rukwiye kuba ari umweru nta mabara cyangwa andi marangi aruriho, ndetse rukaba nta mpumuro runaka irurimo.
Gukoresha urupapuro rukomeye, ururimo impumuro runaka, cyangwa urwongeye gukoreshwa bwa kabiri rudafite umwimerere, bishobora gutuma uribwa mu kibuno cyangwa ube wanafuruta.
Birashoboka ko waba warakoresheje urupapuro rutari urwavuzwe haruguru rubigenewe ukabona nta ngaruka bikugizeho. Ni byo birashoboka nk’uko abashakashatsi babivuga, ntabwo abantu bose bibagiraho ingaruka kimwe. Icy’ingenzi ugirwaho inama ni uko ukwiye gukoresha urupapuro ruboneye mu kwirinda izo ngaruka mbi zishobora kukugeraho.
Wihanagure uturutse imbere werekeza inyuma
Hari ababikurikiza kuko babibwiwe kuva bakiri abana hakaba n’abatabyitaho, ariko abashakashatsi basobanura ko kwihanagura uturutse imbere werekeza inyuma ari ingenzi cyane.
Mu gihe wituma “hari udukoko tuba turi mu kibuno ku buryo kwihanagura werekeza imbere bishobora gutuma utwo dukoko tujya mu myanya isohora inkari.” Ibyo bizakugiraho ingaruka zirimo uburwayi bw’imyanya isohora inkari zirimo no kuribwa igihe wihagarika.
Bikore uhagaze cyangwa wicaye
Kuba wahitamo kwicara cyangwa ugahagarara mu gihe wihanagura nta kibazo byateza. Hagaragazwa ko uburyo wumva butakugoye ari bwo ukwiye kubikoramo mu gihe ubona bitarabangama.
Genzura neza ko umwanda wose washizemo
Inama yo kuba wahagarara cyangwa ukicara ndetse ugakoresha urupapuro rworoshye kandi ruhagije wihanagura, igamije kuba wahanagura mu kibuno ukamaramo umwanda wose.
Aho bishoboka “runguruka urebe ko umwanda washizemo, aho bidashoboka ukoreshe urupapuro ruhagije kugeza igihe nawe wumva ko washizemo wose”. Iki ni cyo kintu kigaragazwa nk’icy’ingenzi kurusha ibindi ukwiye kwitaho umunsi ku munsi kugira ngo isuku yawe ikubere isoko y’ubuzima bwiza.
Bikore woroshya udashyizemo imbaraga
Nanone kandi si byiza gukoresha imbaraga mu gihe wihanagura. Hatangwa inama ko kubikora neza ari ukubikora woroshya kugira ngo utikomeretsa. Ku bafite uburwayi bwa hémorroïdes usanga bigorana kwiganagura, bagirwa inama yo gupanga amasaha yo kujya mu bwiherero.
Igihe bafashe ifunguro rya mu gitondo rigomba guherekerekezwa n’ikawa yo kubyoroshya bisohoka, ndetse bamara kurifata bakabanza kujya mu bwogero mbere yo gukora ibindi byose ngo kuko byabafasha kwihanagura neza no kwirinda uburibwe bukabije bahura nabwo babikora.
Ubundi buryo bushoboka babwirwa bwabafasha, ni ukuba bakwifashisha amazi bayashyira mu kibuno hagatoha maze bikaborohera kubikora.
Hatangwa inama ko mu gihe ugize ibibazo bitandukanye bifite aho bihuriye no kwihanagura, nko kuva amaraso mu kibuno, kwangirika kw’udutsi n’ibindi, ukwiye kwegera muganga akabigufashamo.
Iyi nkuru ishingiye ku bushakashatsi bwakozwe n’inzobere mu kuvura indwara zibasira imyanya myibarukiro y’abagore yo muri Kaminuza ya Westchester County, Alyssa Dweck; inzobere mu by’indwara z’igifu n’amara yo muri Kaminuza yigisha iby’ubuzima ya Northshore, Monica S. Borkar, na Kaminuza y’ubuvuzi ya Johns Hopkins.


text:
Isomo rya 1: Abahebureyi 9, 2-3.11-14
Bavandimwe, Ingoro yo mu Isezerano rya kera yari ihema, rigizwe n’ibyumba bibiri. Icya mbere cyabagamo ikinyarumuri n’imigati y’umumuriko, kikitwa ahatagatifu. Hirya y’umubambiko wa kabiri hakaba icyumba cyitwa ahatagatifu rwose. Igihe Kristu ahingukiye, yaje ari Umuherezagitambo mukuru w’ibyiza bizaza. Yambukiranyije ingoro isumbije iya mbere agaciro n’ubutungane, itubatswe n’ikiganza cy’abantu, ari byo kuvuga ko itari iyo muri ibi byaremwe. Yinjiye rimwe rizima ahatagatifu rwose, atahinjiranye amaraso ya za ruhaya n’ay’ ibimasa, ahubwo aye bwite, aturonkera atyo ubucungurwe bw’iteka. Niba koko amaraso ya za ruhaya n’ay’ibimasa, kimwe n’umuyonga w’inyana yatwitswe, bishobora gusukura no gutagatifuza umubiri w’abo byuhagijwe, nk’amaraso ya Kristu wituye Imana ho igitambo kitagira inenge ku bwa Roho Uhoraho, yo azarushaho ate gusukura umutima wacu awukiza ibikorwa bitera urupfu, ngo dushobore gusingiza Imana Nzima?
Zaburi ya 46(47), 2-3, 6-7, 8-9
R/ Imana izamutse bayiha impundu,
Uhoraho azamutse avugirwa n’impanda.
Miryango mwese, nimukome yombi,
musingize Imana mu rwamu rw’ibyishimo,
kuko Uhoraho, Umusumbabyose, ari Ruterabwoba,
akaba Umwami w’igihangange ku isi yose.
Imana izamutse bayiha impundu,
Uhoraho azamutse avugirwa n’impanda.
Nimucurangire Uhoraho, nimucurange!
Nimucurangire Umwami wacu, nimucurange!
Kuko Imana ari yo mwami w’isi yose,
Nimucurange mwimazeyo mubyamamaze.
Uhoraho ni Umwami ugenga amahanga,
Imana itetse ku ntebe yayo yuje ubutungane.
Ivanjili ya Mutagatifu Mariko 3, 20-21
Muri icyo gihe, bageze imuhira abantu benshi bongera guterana, bituma badashobora kugira icyo barya. Nuko bene wabo wa Yezu babyumvise baza kuhamuvana; kuko bavugaga ngo « Yasaze!»


text:
Umuririmbyi w’umunyarwanda yagize ati “ese ko mbona bucya bukira amaherezo azaba ayahe?”. Muri iyi minsi uko bucyeye uko bwije, ni ko abanyarwanda baba biteguye ko bakumva inkuru y’aho umwami Kigeli V Ndahindurwa azashyingurwa ndetse n’umunsi azashyingurirwaho. Ariko na n’ubu amaso yaheze mu kirere.
Kubera amagambo arimo avugwa hirya no hino, cyane cyane ibyandikwa ku mbuga nkoranyambaga, abanyarwanda bamaze gusa n’abarambirwa banibaza amaherezo y’icyo kibazo cyimaze kuba agatereranzamba.
Mu bisanzwe mu muco wa kinyarwanda, iyo umuntu mukuru yitabye Imana mu bibazo, abagize umuryango bihutira gushaka uko bashyingura mu mutuzo, nyuma ibibazo bikazakemurwa nyuma. Ntabwo babanza kwikemurira ibibazo ngo bazashyingure ari uko ibibazo byose byarangiye kuko hari igihe bitarangira cyangwa bikazarangira hashize igihe kinini. Mu kinyarwanda, ntabwo umurambo wategereza ibyumweru n’ibyumweru ngo uzabone gushyingurwa.
Ku birebana n’Umwami Kigeli V Ndahindurwa, ntawe utazi ko hari ibibazo bya politiki byihishe inyuma y’ishyingurwa rye (sinirirwa mbisubiramo biravugwa bihagije). Umuntu akaba yakwibaza niba ibibazo by’inyungu za politiki bigomba gutuma abanyarwanda bibagirwa burundu umuco mwiza wa kinyarwanda, umwe uha icyubahiro umuntu witabye Imana. Ese koko amaco y’inda tubyemere azasimbure burundu umuco wo kubaha n’ubupfura?
Dukurikije ibyo dusoma hirya no hino ku mbuga nkoranyambaga, biragaragara ko abagize umuryango w’umwami n’incuti ze za hafi (zitwa abagaragu) barimo gucagagurana. Ese ko harimo abantu bakuru twatekerezaga ko ari inyangamugayo, nta kuntu bashyira ku ruhande inyungu zabo bwite (zaba iza politiki n’ibindi) bagaha icyubahiro gikwiye umuntu mukuru witabye Imana?
Ko Umwami yari afite aho yaratuye, ahamaze imyaka kubera impamvu ze zizwi, aho kandi yari ahafite incuti, zaba iz’abanyarwanda cyangwa abanyamahanga. Ni kuki atahashyingurwa nyuma ibibazo bindi bikazigwa neza abantu batuje? Uko bivugwa na bamwe, yaba yarasize avuze aho azaashyingurwa, ni kuki ijambo rye ritakubahirizwa nk’uko bisanzwe mu kinyarwanda?
Ibyo ntibyahagarika gukomeza gushaka umwanzuro ukwiye. Igihe uwo mwanzuro wazaboneka, kabone n’aho byafata amezi, akaba yazimurwa akajyanwa ahandi humvikanyweho n’impande zombi, kuko umwami atari uw’umuryango we gusa ahubwo ari n’uwandi banyarwanda babanye na we cyangwa bamwemera .
Reka rero twizere ko hari ikigiye guhindika vuba biciye mu nzira nziza. Naho ubundi abanyarwanda barimo kurambirwa kandi ntibihesha icyuhahiro abarimo gutuma umwami adashyingurwa kubera inyungu zabo cyangwa iz’ababyihishe inyuma.
Faustin Kabanza